****

**สาร ม.พ.พ.ท.**

**ปีที่ ๑๖ ฉบับที่ ๔ เดือน เมษายน พุทธศักราช ๒๕๖๐**

**"ศูนย์ฝึกอาชีพคนพิการอาเซียน" แห่งแรกของไทย**

  **   **

**อำเภอแม่ริม จังหวัดเชียงใหม่ เปิด “ศูนย์ฝึกอาชีพคนพิการอาเซียน” แห่งแรกของประเทศไทย เพื่อฝึกอาชีพให้ผู้พิการและผู้ดูแลคนพิการ พื้นที่ ๗ ไร่ ในตำบลเหมืองแก้ว อำเภอแม่ริม จังหวัดเชียงใหม่ ถูกแปรสภาพให้เป็นศูนย์ฝึกอาชีพคนพิการอาเซียน หรือ ศูนย์ฝึกอาชีพอิสระสำหรับคนพิการ  ประกอบด้วย** แปลงสาธิตการเกษตร ทั้ง  การเพาะเห็ดนางฟ้าภูฐาน  การเพาะเลี้ยงจิ้งหรีด และการปลูกผักไร้ดิน ไฮโดรโพนิกส์  ซึ่งผู้พิการสามารถทำเองได้ เพาะปลูกระยะสั้น ให้ผลผลิตเร็ว และให้ราคาผลผลิตที่ดี    **โดยเกิดขึ้นจากแนวคิดของศาสตราจารย์วิริยะ นามศิริพงศ์พันธุ์ ประธานมูลนิธิสากลเพื่อคนพิการ** ที่ตั้งใจให้ศูนย์นี้เป็นมิติใหม่ของการเรียนรู้และสร้างอาชีพให้แก่ผู้พิการ

**นายประทิน แก้วเจริญ ชาวจังหวัดเชียงราย พิการเดินไม่ได้กว่า ๑๒ ปี และไม่มีอาชีพ ได้สนใจสมัครเข้าเรียนรู้การเพาะเลี้ยงจิ้งหรีด** ตั้งเป้าหมายว่าเมื่อสิ้นสุดการฝึกจะนำอาชีพนี้ ไปต่อยอดที่บ้าน  เช่นเดียวกับ **นายวินัส เป็นใย ชาวลำปาง พิการสูญเสียมือจากเครื่องจักรกลบดทับ นานนับ ๑๐ ปี เลือกอาชีพเพาะเห็ดนางฟ้าภูฐาน** เรียนรู้ตั้งแต่กระบวนการทำหัวเชื้อเห็ด ก้อนเห็ด การดูแล รวมถึง การแปรรูปเห็ด พร้อมที่จะนำความรู้ไปต่อยอดสร้างรายได้เลี้ยงชีพและลดภาระครอบครัว

นอกจากนี้ **หน่วยงานภาครัฐและเอกชนได้ให้ความสำคัญศูนย์ฝึกอาชีพผู้พิการ  โดยร่วมกันถ่ายทอดองค์ความรู้นวัตกรรมการเกษตร มีเป้าหมายสร้างอาชีพที่มั่นคงและรายได้อย่างยั่งยืนให้ผู้พิการ** และเพื่อส่งเสริมและสนับสนุนสร้างอาชีพให้ผู้พิการ ได้เปิดตลาดนัด “ยิ้มสู้” พร้อมตราสินค้า "ยิ้มสู้" เป็นศูนย์รวมสินค้าการเกษตรของผู้พิการ ซึ่งในอนาคตวางแผนเปิดรับผู้พิการในภูมิภาคอาเซียนเข้าฝึกอาชีพ และผลักดันให้เป็นแหล่งเรียนรู้ดูงานในระดับภูมิภาค และเป็นโมเดลให้ประเทศอื่นๆ นำไปใช้ยกระดับและพัฒนาคุณภาพชีวิตให้ผู้พิการได้อย่างยั่งยืน (tnnthailand.comออนไลน์/มูลนิธิพัฒนาคนพิการไทย ๑๗ เม.ย.๖๐)

**เชิญคนพิการสมัครเข้ารับมอบรางวัล “หม่อมงามจิตต์ บุรฉัตร บุคคลสำคัญของโลก” ฯ ประจำปี ๒๕๖๐**

 **   **

**มูลนิธิอนุสรณ์หม่อมงามจิตต์ บุรฉัตร จัดโครงการยกย่องเกียรติคุณคนพิการดีเด่นในการพัฒนาคุณภาพชีวิตเพื่อคัดเลือกคนพิการดีเด่นเข้ารับมอบรางวัล “หม่อมงามจิตต์ บุรฉัตร บุคคลสำคัญของโลก” รางวัลสร้างเสริมคนดีมีคุณธรรม ประจำปี ๒๕๖๐ ครั้งนี้เป็นปีที่๑๔** เพื่อยกย่องสนับสนุนและให้กำลังใจแก่คนพิการในการพัฒนาตนเองให้ได้รับความสำเร็จในการพัฒนาคุณภาพชีวิตอีกทั้งเพื่อให้ประชาชนทั่วไปทราบถึงความสามารถของคนพิการ และหน่วยงานต่างๆ เพื่อมอบโอกาสแด่คนพิการในการประกอบอาชีพมากขึ้น

โดย**คนพิการที่จะได้รับรางวัลคนพิการดีเด่นในการพัฒนาคุณภาพชีวิต มี ๗ ประเภท ดังนี้** ๑.)ทางการเห็น ๑ รางวัล ๒.)ทางการได้ยินหรือสื่อความหมาย ๑ รางวัล ๓.)ทางการเคลื่อนไหวหรือทางร่างกาย ๑ รางวัล ๔.)ทางจิตใจหรือพฤติกรรม ๑ รางวัล ๕.)ทางสติปัญญา ๑ รางวัล ๖.)ทางการเรียนรู้ ๑ รางวัล และ๗.)ออทิสติก ๑ รางวัล

มี**คุณสมบัติดังนี้** ๑.)เป็นคนพิการประเภทใดประเภทหนึ่งใน ๗ ประเภท และมีอายุตั้งแต่ ๑๘ ปีขึ้นไป ๒.)มีสมุดหรือบัตรประจำตัวคนพิการ หรือมีหนังสือรับรองแพทย์ หรือจากหน่วยราชการ สมาคม มูลนิธิ ที่เกี่ยวกับคนพิการ ว่าเป็นคนพิการจริง ๓.)ได้รับความสำเร็จในการพัฒนาคุณภาพชีวิตในเรื่องต่อไปนี้ ๓.๑การศึกษา ๓.๒การงานและอาชีพ ๓.๓การดำรงชีวิต ๓.๔ การบำเพ็ญประโยชน์แก่ครอบครัวและชุมชน ๔.)มีความประพฤติเรียบร้อยอยู่ในศิลธรรมอันดี เป็นตัวอย่างและแบบอย่างได้ ๕.)ยังไม่เคยได้รับการยกย่องระดับชาติในด้านพัฒนาคุณภาพชีวิต ๖.)ผู้ที่เคยส่งผลงานมาแล้ว แต่ยังไม่ได้รับการคัดเลือก ไม่มีสิทธิสมัครเข้ารับการคัดเลือก และ๗.)คณะกรรมการโครงการฯ หรือคณะทำงานคัดเลือก ไม่มีสิทธิ์สมัครเข้ารับการตัดเลือก

คนพิการที่สนใจและมีคุณสมบัติตามที่กล่าวมา **สามรถสมัครเข้ารับการคัดเลือกได้ที่ผู้ว่าราชการจังหวัดต่างๆ หน่วยงาน สมาคม มูลนิธิฯ ที่เกี่ยวข้อง หรือที่มูลนิธิอนุสรณ์หม่อมงามจิตต์ บุรฉัตร ตึกมหิดล ชั้น๔ ถนนราชวิถี เขตราชเทวี กทม.๑๐๔๐๐ โทร.๐-๒๓๕๔-๗๓๙๓ ภายในวันที่ ๓๑ พฤษภาคม ๒๕๖๐ ดาวน์โหลดข้อมูลได้ที่** [www.princessngarmchit.org](http://www.princessngarmchit.org) (มูลนิธิอนุสรณ์หม่อมงามจิตต์ บุรฉัตร/มูลนิธิพัฒนาคนพิการไทย ๑๒ เม.ย.๖๐)

**เอกชนจัดหลักสูตรตัดเย็บผ้าให้คนพิการ**

 **อ่างทอง บริษัท เอกชนร่วมกับสมาคมคนพิการภาคตะวันออก จัดหลักสูตรตัดเย็บเสื้อผ้า ๖๐๙ ชั่วโมง สร้างงานขยายโอกาสทางอาชีพ**


ที่วิทยาลัยเทคโนโลยีเมืองอ่างทอง (V-tech) นายรณชัย จิตรวิเศษ รองผู้ว่าราชการจังหวัดอ่างทอง เป็นประธานเปิดการอบรมหลักสูตรเย็บเสื้อผ้า ระยะเวลา ๖๐๙ ชั่วโมง ซึ่งเป็นความร่วมมือกันระหว่างบริษัท บิซิเนส เซอร์วิสเซส อัลไลแอนยซ์  ร่วมกับ สมาคมคนพิการภาคตะวันออก **โดยมีความมุ่งมั่นที่จะสร้างประโยชน์แก่สังคมไทย โดยสนับสนุนการจัดหลักสูตรตัดเย็บเสื้อผ้า ๖๐๙ ชั่วโมง สร้างงานขยายโอกาสทางอาชีพ ตามมาตรา ๓๕ ด้วย มีนายดำรงไชย ภู่สุวรรณ นายกสมาคมคนพิการจังหวัดอ่างทองกล่าวต้อนรับ  ผู้แทนบริษัทการปิโตรเลี่ยมแห่งประเทศไทย จำกัด  กล่าวว่า** ทางบริษัท จัดหลักสูตรตัดเย็บเสื้อผ้าสำหรับคนพิการ  ตั้งแต่วันที่ ๑ มีนาคม -๑ กันยายน จำนวน ๕๐ คน ซึ่งเป็นผู้พิการในจังหวัดอ่างทอง มีเป้าหมายสร้างงาน ขยายโอกาสในการเข้าถึงอาชีพให้กับคนพิการ โดยหลังจบหลักสูตรจะได้รับมอบจักรพร้อมอุปกรณ์ ไปประกอบอาชีพ”

สำหรับ**โครงการนี้เป็นโครงการที่ทำให้คนพิการได้รับสิทธิเท่าเทียม เพราะสิ่งที่คนพิการทุกคนกลัวคือ การไม่มีงานทำ หลักสูตรนี้เรามีเบี้ยเลี้ยงให้ เรียนฟรี มีอาหารเลี้ยง ๓ มื้อ** จบแล้วยังได้จักรเย็บผ้าพร้อมอุปกรณ์ไปประกอบอาชีพอีก ทำให้เขามีความหวังในชีวิตมากขึ้นอีกด้วย (news.sanook.comออนไลน์ ๒๙ มี.ค.๖๐)

**มิชลินหนุนกทม.บริการรถเพื่อคนพิการและผู้สูงอายุที่ใช้รถเข็น**

  
 **มิชลินลงนามในบันทึกข้อตกลงความเข้าใจ (MOU) กับกรุงเทพมหานคร เพื่อสนับสนุนยางรถยนต์ในโครงการรถบริการสำหรับผู้พิการและผู้สูงอายุที่ใช้รถเข็น** พร้อมทั้งให้บริการดูแลรักษายางรถยนต์ตลอดอายุการใช้งานเพื่อให้รถโดยสารมีความปลอดภัยกับผู้ใช้บริการ  
 **เสกสรรค์ ไตรอุโฆษ กรรมการผู้จัดการใหญ่ บริษัท สยามมิชลิน จำกัด เปิดเผยว่า นอกจากการสร้างสรรค์ผลิตภัณฑ์เพื่อให้เกิดความปลอดภัยในการเดินทางแล้ว สิ่งที่มิชลินให้ความสำคัญและปฏิบัติมาอย่างต่อเนื่องคือ** การทำกิจกรรมตอบแทนสังคม โดยมีพันธกิจมุ่งเน้นการสร้างการสัญจรที่ดีกว่าสำหรับทุกคนอย่างยั่งยืน และให้ความสำคัญกับการรณรงค์ส่งเสริมด้านความปลอดภัยบนท้องถนนผ่านกิจกรรมต่างๆ อย่างต่อเนื่อง อาทิ โครงการรณรงค์ขับขี่ปลอดภัย **ดังนั้นมิชลินจึงได้เข้าร่วมโครงการรถบริการสำหรับผู้พิการและผู้สูงอายุที่ใช้รถเข็นของกรุงเทพมหานคร โดยสนับสนุนยางมิชลินจำนวน ๑๒๐ เส้นให้แก่กรุงเทพมหานครเพื่อนำไปใช้ในโครงการ พร้อมทั้งให้บริการดูแลรักษายางรถยนต์ตลอดอายุการใช้งาน** นอกจากรถและอุปกรณ์อำนวยความสะดวกในการเดินทางสำหรับผู้พิการและผู้สูงอายุที่ใช้รถเข็นแล้ว ยางรถยนต์ถือเป็นส่วนสำคัญในการสร้างความปลอดภัยในการเดินทาง ดังนั้น**มิชลินจึงให้การสนับสนุนโครงการเพื่อสนับสนุนส่งเสริมการเดินทางของทุกคนอย่างเท่าเทียมกัน สะดวกรวดเร็วและปลอดภัย** ในระยะแรก กทม.ได้ทดลองเดินรถเมื่อวันที่ ๒๘ กุมภาพันธ์ ๒๕๕๘ และสิ้นสุดโครงการในวันที่ ๒๙ พฤศจิกายน ๒๕๕๘ ส่วนระยะที่สอง เป็นการขยายผลโครงการฯ ให้สามารถรองรับความต้องการใช้บริการให้มากขึ้น ซึ่ง กทม. จะจัดหารถเพิ่มเติมในรูปแบบกิจกรรมเพื่อสังคม (ซีเอสอาร์) โดยเป็นความร่วมมือระหว่างภาครัฐและเอกชนในการเพิ่มจำนวนรถแท็กซี่โดยสาร (ryt๙.comออนไลน์ ๒๔มี.ค.๖๐)

**ภาษามือ..เปิดโลกเงียบ…สู่โลกกว้าง**

****

**ตรงไปข้างหน้า,ไปตรง**

**Straight shead, to go straight**

**เยาวชนพิการไทย คว้ารางวัล IT ระดับโลก**

 **เยาวชนพิการสร้างชื่อเสียงแก่ประเทศชาติ คว้ารางวัลเยาวชนพิการ ที่มีความโดดเด่นมากที่สุดในด้านไอที ซึ่งถือเป็นคนที่ ๒ ของประเทศไทย** ติดตามรายงาน คุณ บัวบูชา ปุณณนันท์ นี่คือตัวอย่างผลงานที่ได้รับรางวัลของ น้องๆ ผู้พิการที่มีความสามารถระดับสูงในทักษะด้านเทคโนโลยีสารสนเทศ สามารถแข่งขันในระดับโลก จนกระทั่งนำชื่อเสียงกลับมาสู่ประเทศของเราได้เต็มภาคภูมิ

**การแข่งขันความท้าทายทางเทคโนโลยีสารสนเทศระดับสากล หรือ IT Challenge จัดขึ้นเมื่อช่วง เดือนพฤศจิกายน** ของปีที่ผ่านมา ณ เมืองหยางโจว สาธารณรัฐประชาชนจีน **แบ่งการแข่งขัน ออกเป็น ๔ ประเภท** eTool Challenge, eLifemap Challenge, eDesign Challenge และ eCreative Challenge  
 ซึ่งทางกรมส่งเสริมและพัฒนาคุณภาพชีวิตคนพิการแห่งชาติ ได้**มีการคัดเลือกเด็กพิการที่มีความสามารถ และจัดค่ายเพื่อเตรียมความพร้อม ซึ่งการแข่งขันครั้งนี้ เยาวชนกลุ่มนี้ ก็ สามารถ คว้ารางวัลมาได้ถึง ๔ รางวัล ได้แก่** นายธนพล ชื่นมณี หรือ น้องแบงค์ พิการออทิสติก อายุ ๑๘ ปี คนนี้ ที่ได้รับ ๒ เหรียญทอง จากการแข่งขัน eTool challenge และ รางวัล Global IT Leader รวมถึง ๑ เหรียญเงิน จากการแข่งขัน eLife Map Challenge **ส่วนประเภททีมก็คว้า ๑ เหรียญเงินมาได้ จากการแข่งขัน eDesign Challenge ซึ่งใน ๑ ทีม จะประกอบไปด้วย เยาวชน ๔ ประเภทความพิการ ได้แก่** พิการทางการเคลื่อนไหว การได้ยิน การเห็น และ ทางสติปัญญา  
 ความสำเร็จเหล่านี้ ล้วนมีเบื้องหลังที่คอยฝึกฝน สนับสนุนและเป็นกำลังใจให้อย่างคุณครูและผู้ปกครองของน้องๆน้องๆเยาวชนผู้พิการคนไหนที่สนใจอยากนำความสามารถของเรา ไปอวดบนเวทีโลกแบบนี้บ้างสามารถยื่นใบสมัครและติดตามรายละเอียดเพิ่มเติมได้ที่www.dep.go.th(news.ch๗.comออนไลน์ ๒๑มี.ค.๖๐)

**นายกฯสั่งดูแลคนพิการเท่าเทียมจ้างงานเพิ่มพัฒนาชีวิต**

 นายกรัฐมนตรี กำชับดูแลคุณภาพชีวิตคนพิการเท่าเทียม ไม่ถูกเลือกปฏิบัติ หนุนจ้างงาน ตั้งเป้าเพิ่มขึ้นอีก ๑๐,๐๐๐ อัตรา พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า **พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เร่งรัดหน่วยงานที่เกี่ยวข้องให้ดูแลคุณภาพชีวิตคนพิการ โดยเฉพาะเรื่องการจ้างงานให้คนพิการมีโอกาสประกอบอาชีพสร้างรายได้อย่างเสมอภาคเท่าเทียมกับคนอื่น ไม่ถูกเลือกปฏิบัติ** โดยในปีนี้รัฐบาลตั้งเป้าส่งเสริมให้คนพิการได้ประกอบอาชีพเพิ่มขึ้นอีก ๑๐,๐๐๐ คน  จากเมื่อปีที่แล้วคนพิการวัยทำงานมีงานทำแล้ว ๑๙๒,๓๙๓ คน จากทั้งหมด ๗๙๙,๓๔๒ คน โดยจะรณรงค์และบังคับใช้กฎหมายการจ้างงานคนพิการอย่างจริงจัง เพื่อให้ทั้งหน่วยงานภาครัฐและเอกชนร่วมกันสนับสนุนการสร้างอาชีพให้แก่คนพิการ

สำหรับ**คนพิการที่กำลังมองหางานสามารถดูข้อมูลหน่วยงานที่เปิดรับสมัครงาน หรือหน่วยงานที่เปิดพื้นที่ให้คนพิการเข้าไปประกอบอาชีพได้ที่** [www.ตลาดงานคนพิการ.com](http://www.ตลาดงานคนพิการ.com) และหากต้องการร้องเรียนหรือขอความช่วยเหลือเรื่องการจ้างงานสามารถติดต่อศูนย์บริการคนพิการ **โทร. ๐ ๒๓๕๔ ๔๕๔๒** หรือ สายด่วนกรมการจัดหางาน ๑๖๙๔

ทั้งนี้ **นายกรัฐมนตรี ได้เน้นย้ำให้หน่วยงานของรัฐไปสำรวจว่าพื้นที่ของตนเองได้ปรับปรุงให้มีสิ่งอำนวยความสะดวกแก่คนพิการเพียงพอแล้วหรือยัง เช่น** ทางเดิน ทางขึ้นอาคาร ห้องน้ำ ลานจอดรถ ฯลฯ ส่วนสถานที่สาธารณะ แหล่งท่องเที่ยวให้หน่วยงานที่รับผิดชอบดำเนินการในลักษณะเดียวกัน เพื่อส่งเสริมให้คนพิการมีคุณภาพชีวิตที่ดีเช่นเดียวกับคนปกติทั่วไป (news.sanook.comออนไลน์ ๒๖ มี.ค.๖๐)

**๒๑ มีนาคม วันดาวน์ซินโดรมโลก**

**"วันดาวน์ซินโดรมโลก (WDSD) ตรงกับวันที่ ๒๑ มีนาคมของทุกปี ในวันนี้ องค์การดาวน์ซินโดรมทั่วโลกจะจัดและเข้าร่วมงานที่ต้องการให้สาธารณชน เพิ่มความตระหนักเกี่ยวกับดาวน์ซินโดรม โดยมีการจัดขึ้นครั้งแรกเมื่อวันที่ ๒๑ มีนาคม พ.ศ. ๒๕๔๙ ในประเทศสิงคโปร์** และปัจจุบัน มีการจัดงานขึ้นโดยสมาคมดาวน์ซินโดรมในหลายประเทศ" "ดาวน์ซินโดรม ได้รับการวินิจฉัยครั้งแรกเป็นความผิดปกติของโครโมโซมใน ค.ศ. ๑๙๕๙ โดยกุมารแพทย์และนักพันธุศาสตร์ชาวฝรั่งเศส เจอโรม เลอเจอร์ เด็กทารก ๑ คน ใน ๗๓๓ คนป่วยด้วยโรคดาวน์ซินโดรมแต่กำเนิดในสหรัฐอเมริกาเพียงประเทศเดียว มีผู้ป่วยดาวน์ซินโดรมถึงกว่า ๔๐๐,๐๐๐ คนซึ่งวันดังกล่าวได้รับการเลือกโดย Down Syndrome International (DSI) **เพื่อบ่งชี้ถึงความเป็นไปได้อย่างเดียวของความผิดปกติของโครโมโซมคู่ที่ ๒๑ และถูกใช้โดยมีความหมายเดียวกันกับดาวน์ซินโดรมดาวน์ซินโดรม (Down syndrome) เป็นโรคพันธุกรรมที่เกิดจากความผิดปกติของโครโมโซม แบ่งสาเหตุได้เป็น ๓ กลุ่ม** คือ**๑. การมีโครโมโซมเกินมา ๑ แท่ง** คือ โครโมโซมคู่ที่ ๒๑ มี ๓ แท่ง แทนที่จะมี ๒ แท่ง ซึ่งทางการแพทย์เรียกว่า TRISOMY ๒๑ นับเป็นสาเหตุที่พบได้บ่อยที่สุด โดยมีมากถึง ๙๕% **๒. การที่มีสารพันธุกรรมของโครโมโซมคู่ที่ ๒๑ เกินมา** แต่จำนวนแท่งของโครโมโซมไม่เพิ่มขึ้น คือโครโมโซมมีการเคลื่อนที่ หรือที่เรียกกันว่า TRANSLOCATION เช่น โครโมโซมคู่ที่ ๑๔ มายึดติดกับคู่ที่ ๒๑ เป็นต้น ซึ่งพบได้ ๔%๓. มีโครโมโซมทั้ง ๔๖ และ ๔๗ แท่งในคนๆ เดียว พบได้เพียง ๑% เท่านั้นเรียกว่า MOSAIC เป็นสาเหตุที่พบได้น้อยที่สุด โดยพบได้เพียง ๑% เท่านั้น

**ลักษณะเด็กกลุ่มอาการดาวน์ซินโดรม**จะมีศีรษะค่อนข้างเล็ก แบน ตาห่าง และเฉียงขึ้น ดั้งจมูกแบน ปากเล็ก ลิ้นมักยื่นออกมา ตัวค่อนข้างเตี้ย มือสั้น นิ้วก้อยโค้งงอ ลายมือมีลักษณะมีเส้นขวางฝ่ามือ (Simian line) อาจมีโรคหัวใจพิการแต่กำเนิดหรือโรคลำไส้อุดตันตั้งแต่แรกเกิดปัญหาสำคัญที่สุดของเด็กกลุ่มนี้ คือ ระดับสติปัญญา (IQ) ต่ำกว่าเด็กปกติ หรือปัญญาอ่อน ซึ่งอาจมีความแตกต่างกันหลายระดับ มักจะมีพัฒนาการช้า เด็กจะชันคอ นั่ง ยืน เดิน และพูดได้ช้ากว่าเด็กปกติ ถ้าไม่ได้รับการกระตุ้นที่เหมาะสม เด็กจะไม่สามารถช่วยเหลือตนเองได้อัตราการเสี่ยงที่จะมีลูกป่วยเป็นดาวน์ซินโดรม **ซึ่งโอกาสจะมากหรือน้อยขึ้นอยู่กับปัจจัยต่าง ๆ เช่น** อายุมารดาขณะตั้งครรภ์ ประวัติทางครอบครัว เป็นต้น ซึ่งหญิงที่ตั้งครรภ์เมื่ออายุเท่ากับหรือมากกว่า ๓๕ ปี จะมีความเสี่ยงสูงกว่าหญิงตั้งครรภ์ที่อายุน้อย แต่ก็ไม่ได้หมายความว่า หญิงตั้งครรภ์ที่อายุน้อยจะไม่มีโอกาสคลอดลูกเป็นดาวน์ซินโดรมเลยการป้องกันการเกิดโรคดาวน์ซินโดรมสามารถป้องกันโดยการตรวจวินิจฉัยก่อนคลอด **โดยแพทย์สามารถเจาะน้ำคร่ำมาตรวจดูโครโมโซมของเด็กในครรภ์ว่าผิดปกติหรือไม่ หากพบความผิดปกติคู่สามีภรรยาอาจเลือกยุติการตั้งครรภ์ได้** หรือหากมีเด็กป่วยเป็นโรคดาวน์ซินโดรม ควรให้การดูแลอย่างใกล้ชิดและพาไปตรวจพบแพทย์อย่างสม่ำเสมอเพื่อตรวจสอบความผิดปกติในภาวะการเจริญเติบโต"(nationtv.tvออนไลน์ ๒๑ มี.ค.๖๐)

**ฝันเป็นจริง เฟซบุ๊กแฟนหนุนสาวดาวน์ซินโดรมเป็นผู้ประกาศข่าว**

 **สร้างฝันให้เป็นจริง เฟซบุ๊กแฟนกว่า ๒๐๐,๐๐๐ รายช่วยหนุนสาวชาวฝรั่งเศสที่มีอาการดาวน์ซินโดรมให้ทำหน้าที่ผู้ประกาศข่าวพยากรณ์อากาศทางโทรทัศน์**

น.ส. เมลานี เซอการด์ วัย ๒๑ ปี ได้มีโอกาสอ่านข่าวพยากรณ์อากาศช่วงหนึ่งของสถานีโทรทัศน์ France ๒ ในฝรั่งเศสเมื่อคืนวันอังคารที่ผ่านมา (๑๔ มี.ค.) หลังจากผู้ใช้เฟซบุ๊กกลุ่มหนึ่งร่วมกันผลักดันกิจกรรมที่ชื่อว่า **"เมลานีทำได้" ซึ่งริเริ่มโดยองค์กรการกุศลแห่งหนึ่งที่มีเป้าหมายในการสร้างความตระหนักเรื่องการเปิดโอกาสทางสังคมให้แก่ผู้ที่มีอาการดาวน์ซินโดรม**

**เมลานี บอกว่า "ฉันมีความแตกต่าง แต่ก็อยากแสดงให้ทุกคนเห็นว่าฉันสามารถทำอะไรได้หลายอย่าง"** และหวังว่านี่จะเป็นการเปิดโอกาสและสร้างกำลังใจให้แก่ผู้พิการคนอื่นด้วย ก่อนหน้านี้ เมลานี ได้รับการฝึกอบรมการประกาศข่าวจากทีมผู้ประกาศข่าวพยากรณ์อากาศของสถานีโทรทัศน์ France ๒ เป็นเวลา ๔ วัน ซึ่งรวมถึงวิธีการนำเสนอข่าวบนฉากเขียวที่ถูกฉายทับด้วยภาพกราฟิกและตัวเลขต่าง ๆ

**เรื่องราวของเมลานีได้รับความสนใจมากมายทั้งจากสื่อมวลชนกระแสหลัก และโลกโซเชียลมีเดีย หัวหน้าฝ่ายข่าวพยากรณ์อากาศของสถานีโทรทัศน์ฝรั่งเศสบอกกับหนังสือพิมพ์เลอปารีเซียง ว่า** เมลานีอ่านหนังสือไม่ออกเขียนไม่ได้ แต่เป้าหมายของกิจกรรมนี้ก็คือการทำให้เธอรู้สึกว่าตนเองเป็นส่วนหนึ่งของสังคม ปัจจุบัน เมลานี อาศัยอยู่กับพ่อแม่ เธอชอบออกไปร้านอาหารและสังสรรค์กับพี่ชายรวมทั้งเพื่อนฝูง ตอนที่อายุน้อยกว่านี้ เธอได้เข้ารับการบำบัดเพื่อพัฒนาทักษะการพูดและการเคลื่อนไหวร่างกาย **โดยนับตั้งแต่เดือน ก.ย.ที่ผ่านมา เมลานีได้งานเป็นพนักงานบรรจุสินค้าที่บริษัทแห่งหนึ่ง และแม้ว่าเธอจะได้ลองเป็นผู้ประกาศข่าวพยากรณ์อากาศ แต่เมลานี บอกว่าความฝันสูงสุดของเธอคือการได้เป็นช่างแต่งหน้ามืออาชีพ** (bbc.comออนไลน์ ๒๐ มี.ค.๖๐)

**วันสตรีสากล (๒) นักข่าววีลแชร์ และการออกแบบพื้นที่สาธารณะ**



"ข่าวคนพิการไม่จำเป็นต้องดราม่า ไม่จำเป็นต้องน่าสงสาร ขอแค่ให้มีพื้นที่ในสังคม ให้คนได้รู้จักทำความคุ้นเคย เพื่อจะทำให้คนรู้สึกว่าเรื่องพิการไม่ได้ไกลตัว" **นลัทพร ไกรฤกษ์ หรือ "หนู" เป็นโรคกล้ามเนื้ออ่อนแรง และต้องใช้รถเข็นในชีวิตประจำวันมาตั้งแต่เด็ก แต่ครอบครัวฝึกให้เธอทำสิ่งต่างๆ ด้วยตัวเอง ทำให้นลัทพรสามารถพึ่งพาตัวเองและเดินทางออกนอกบ้านได้** จนกระทั่งเรียนจบระดับปริญญาตรีจากจุฬาลงกรณ์มหาวิทยาลัย

**ปัจจุบัน นลัทพรเป็นผู้สื่อข่าวของเว็บไซต์สื่อทางเลือก "ประชาไท" ควบคู่กับการทำงานให้เครือข่ายผู้พิการ และเป็นนักข่าวหญิงคนหนึ่งซึ่งใช้วีลแชร์ในการทำงานภาคสนาม** โดยมีความคิดว่าการเป็นนักข่าวจะช่วยทำให้ประเด็นที่เกี่ยวกับคนพิการได้รับการเผยแพร่มากขึ้น รวมถึงผลักดันให้เกิด "พื้นที่สาธารณะ" ที่ทุกคนในสังคมสามารถใช้ประโยชน์ร่วมกันได้

**ด่านแรก คือ ครอบครัว** สมัยเรียนมัธยมปลายปีที่ ๔-๕ นลัทพรพยายามค้นหาข้อมูลทางอินเทอร์เน็ตเกี่ยวกับโรคที่เป็น **ทำให้เธอพบเฟซบุ๊กของเครือข่ายพัฒนาศักยภาพคนพิการ จากนั้นจึงเริ่มทำงานเป็นอาสาสมัครให้แก่เครือข่ายดังกล่าว และมีโอกาสลงพื้นที่ไปพบกับผู้พิการด้านต่างๆ** จึงได้รับทราบมุมมองหรืออุปสรรคที่ผู้พิการเผชิญอยู่ในแต่ละวัน และพบว่าหลายกรณี "ครอบครัว" เป็นหนึ่งในโจทย์ยากที่เครือข่ายผู้พิการต้องสื่อสารทำความเข้าใจอันดับแรก

**"หลายครอบครัวไม่สนับสนุนให้ลูกตัวเองออกไปนอกบ้าน เพราะไม่เชื่อว่าจะออกไปใช้ชีวิตข้างนอกได้" นลัทพรย้ำว่า ครอบครัวเป็นส่วนสำคัญ เพราะถือเป็นด่านแรกที่จะผลักดันให้คนพิการออกไปใช้ชีวิตและเจอผู้คนอื่นๆ ในสังคม** โดยเฉพาะกรณีของผู้ที่ไม่ได้พิการมาแต่เกิด แต่เพิ่งพิการทีหลังเพราะอุบัติเหตุหรือโรคต่างๆ คนกลุ่มนี้จะปรับตัวได้ยากกว่า และมีภาวะที่อาจจะไม่อยากออกจากบ้านในตอนแรก แต่ถ้าครอบครัวสนับสนุนและพยายามพาผู้พิการออกมาใช้ชีวิตนอกบ้าน ก็น่าจะทำให้พวกเขามีความมั่นใจมากขึ้น

อย่างไรก็ตาม **นลัทพรยอมรับว่าอาจมีบางคนในสังคมที่ยังรู้สึกแปลก กระอักกระอ่วน ไม่รู้จะทำตัวอย่างไรเมื่อเจอผู้พิการ แต่ปัญหาเหล่านี้อาจเริ่มต้นแก้ไขได้ง่ายๆ ด้วยการพูดคุย** "ทุกวันนี้ประเด็นคนพิการยังค่อนข้างอยู่ในวงจำกัด ไม่ใช่การนำเสนอที่สร้างสรรค์สักเท่าไหร่ ส่วนมากยังเป็นแนวเวทนาน่าสงสาร หรือไม่ก็ชื่นชมคนพิการจนโอเวอร์ ซึ่งเรามองว่ามันไม่ได้ช่วยสร้างเจตคติที่ดีต่อเพื่อนมนุษย์ด้วยกัน..."

**"เราต้องไม่รู้สึกว่าความพิการเป็นเรื่องที่พูดไม่ได้ ถ้าไม่มั่นใจว่าเขาจะโอเคหรือเปล่า เราก็แค่ถามเขาว่าเขาอยากจะให้เราเรียกเขาว่ายังไง เราต้องสื่อสาร ทำให้มันเป็นเรื่องปกติ เหมือนเพื่อนคุยกัน** สุดท้ายแล้ว ถ้าเขาสื่อสารไม่ได้หรือเขาฟังเราไม่เข้าใจ หรือเราไม่เข้าใจเขา เราก็แค่สื่อสารใหม่ เปลี่ยนวิธี เปลี่ยนช่องทางใหม่ ไม่ได้ยากเกิน"

**"พื้นที่สาธารณะ" เพื่อคนทุกกลุ่ม นอกเหนือจากการสื่อสารเพื่อสร้างความเข้าใจเรื่องความพิการ เพื่อไม่ให้เกิดการมองคนพิการแบบเหมารวมว่าเป็น "ผู้ไร้ความสามารถ"** แบบที่สังคมไทยในอดีตเคยมอง ยังจำเป็นจะต้องคำนึงถึงสิทธิขั้นพื้นฐานของคนทุกกลุ่ม ซึ่งนลัทพรย้ำว่าไม่จำเป็นต้องเฉพาะเจาะจงแค่ผู้พิการเท่านั้น

"พื้นที่สาธารณะ ชื่อก็บอกอยู่แล้วว่าต้องเป็นสาธารณะ แต่ในบ้านเรา ยังมีความรู้สึกว่าคนที่ร่างกายสมบูรณ์ เดินได้ ยังเป็นผู้ที่ได้ใช้อยู่กลุ่มเดียว **แต่อย่าลืมว่าคนในสังคมของเรายังมีคนแก่ คนพิการ มีเด็ก และคนที่มีความต้องการพิเศษอื่นๆ อยู่ด้วย การออกแบบส่วนที่เรียกว่าพื้นที่สาธารณะก็ควรที่จะครอบคลุมและเอื้อแก่คนทุกกลุ่ม"** นลัทพรติดตามรายงานข่าวความเคลื่อนไหวของเครือข่ายผู้พิการที่เรียกร้องให้กรุงเทพมหานครสร้างลิฟต์ที่สถานีรถไฟฟ้าบีทีเอสจุดต่างๆ ให้เสร็จตามคำสั่งศาลปกครอง และ**ล่าสุด กรุงเทพมหานครได้เปิดใช้ลิฟต์เพิ่มเติมหลายสถานีช่วงต้นเดือนที่ผ่านมา แต่การที่เครือข่ายผู้พิการต้องผลักดันเรียกร้อง สะท้อนให้เห็นว่า ที่ผ่านมาสังคมไทยอาจยังไม่มีความเข้าใจเรื่องพื้นที่สาธารณะเพื่อการอยู่ร่วมกันของคนทุกกลุ่มมากนัก**

"เรื่องการเดินทางเป็นปัญหาหลักเหมือนกัน คนพิการส่วนหนึ่งไม่สามารถเดินทางไปไหนมาไหนได้สะดวกนัก อย่างรถเมล์ก็ตัดไปเลยสำหรับคนที่นั่งวีลแชร์ แท็กซี่ก็ยาก มอเตอร์ไซค์ก็ตัดทิ้ง **ที่คิดว่าสะดวกที่สุดก็คือรถไฟฟ้า รถไฟใต้ดิน หรือแอร์พอร์ทเรลลิงค์ ซึ่งก็ยังไม่ได้เอื้อต่อผู้พิการร้อยเปอร์เซ็นต์ เพราะบางส่วนก็ยังไม่มีลิฟต์ ไม่มีทางลาด"**

"การเรียกร้องค่าเสียหายที่ กทม.สร้างลิฟต์ล่าช้า ไม่ใช่เป้าหมายหลักของผู้พิการ เพราะเขาไม่ได้ต้องการค่าเสียหาย **แต่ต้องการลิฟต์ หรือต้องการสิ่งอำนวยความสะดวกที่สามารถที่จะใช้ได้อย่างเป็นรูปธรรมมากกว่า..." นลัทพรกล่าว "เรื่องนี้คือสิทธิขั้นพื้นฐานที่ทุกคนควรจะได้อย่างเท่าเทียมกัน** ไม่ว่าคุณจะขาดีหรือขาไม่ดี ตอนนี้คุณอาจจะยังไม่ได้ใช้ แต่ในอนาคตคุณอาจมีความจำเป็นก็ได้ เพราะคุณก็ต้องแก่ หรือในอนาคตก็อาจมีคนในครอบครัว พ่อแม่ หรือใครก็ตามที่เกี่ยวข้องกับคุณต้องใช้"

**คนไทยมีน้ำใจ...แต่... นลัทพรเชื่อว่า**การออกแบบพื้นที่สาธารณะซึ่งคำนึงถึงความต้องการของคนทุกกลุ่ม จะช่วยให้คนในสังคมอยู่ร่วมกันได้โดยไม่จำเป็นต้องมีใครรอความอนุเคราะห์หรือความช่วยเหลือเกื้อกูลแต่เพียงลำพัง ซึ่งถือเป็นการยอมรับความแตกต่างและการปฏิบัติต่อกันอย่างเพื่อนมนุษย์ที่เท่าเทียม "คนไทยมีน้ำใจมาก ไม่ว่าเราจะอยู่ริมถนนแล้วเจอฟุตปาธหรือเจอบันได ก็จะมีคนที่พร้อมเข้ามาช่วยเหลือ แต่ในฐานะคนที่ถูกช่วยตลอดเวลา สุดท้ายแล้วเราไม่ได้สบายใจ... **เรามีความกังวลอยู่ลึกๆ ว่าวันหนึ่ง ถ้าเกิดว่าเราหาคนช่วยไม่ได้ เราจะใช้ชีวิตยังไง หรือถ้าวันหนึ่งคนแล้งน้ำใจไปหมดแล้ว เราจะอยู่ยังไง"**

"ถึงที่สุดแล้วคนทุกคนอยากจะพึ่งตัวเอง ไม่ว่าจะพิการหรือไม่พิการ... **ไม่มีใครอยากอยู่ได้ด้วยคนอื่น สิ่งสำคัญที่เราต้องคิดเป็นอันดับแรกก็คือว่าจะคิดหรือจะออกแบบอย่างไรให้เขาสามารถพึ่งพาตัวเองได้... อาจจะมีบางสิ่งที่เขาทำด้วยตัวเองไม่ได้ แต่ก็น่าจะให้มันเป็นส่วนที่น้อยที่สุด** เพราะเราอยู่บนน้ำใจของคนอื่นไปตลอดไม่ได้" ในความเห็นของนลัทพร การออกแบบพื้นที่เพื่อผู้พิการต่างๆ ในไทยยังไม่ประสบความสำเร็จเท่าที่ควร โดยเธอยกตัวอย่างกรณี Braille Block หรือปุ่มบอกทางที่ติดตั้งบนถนนเพื่อบอกทางให้แก่ผู้พิการทางสายตาที่ใช้ไม้เท้าขาว ซึ่งถ้าเป็นที่ประเทศญี่ปุ่น ปุ่มเหล่านี้จะเป็นสัญลักษณ์บอกทิศทางแก่ผู้พิการทางสายตา เช่น เลี้ยวซ้าย ขวา หรือว่าตรงไป แต่ปุ่มบอกทางในไทยไม่มีความต่อเนื่อง เพราะมีเพียงบางจุด และผู้ติดตั้งไม่มีความรู้เรื่องสัญลักษณ์ ทำให้บอกทางไม่ถูกต้อง ผู้ใช้ไม้เท้าไม่สามารถพึ่งพาเครื่องมือเหล่านี้ได้ และสัญญาณไฟจราจรก็ไม่มีระบบเตือนด้วยเสียง

ส่วน**กรณีของผู้พิการทางการได้ยิน มักมีปัญหาเรื่องการอ่านตัวอักษร ทำให้การอ่านป้ายบอกทางทั่วไปเป็นอุปสรรค เธอเสนอว่าผู้ออกแบบระบบขนส่งมวลชนควรคำนึงถึงสัญลักษณ์ภาษามือเพิ่มเติม เช่น** ต้องเพิ่มสัญญาณไฟกะพริบตรงแผนผังแสดงสถานีแต่ละจุดเพื่อให้ข้อมูลบนรถไฟฟ้าและรถไฟใต้ดิน เพื่อให้ผู้โดยสารที่หูหนวกทราบว่าสถานีปัจจุบันหรือสถานีต่อไปคือสถานีอะไร เพิ่มเติมจากข้อความที่ปรากฏอยู่บนจอโทรทัศน์ในตู้โดยสาร

**"ตราบใดที่สังคมหรือสภาพแวดล้อมยังไม่เอื้อให้คนพิการสามารถใช้ชีวิตได้อย่างร้อยเปอร์เซ็นต์ เราก็ยังต้องการความช่วยเหลืออยู่ แต่ขอให้เป็นการช่วยเหลือที่พอดีๆ** ให้เป็นการช่วยเหลือกันในฐานะที่เป็นเพื่อนมนุษย์ด้วยกัน ไม่ต้องช่วยเพราะสงสารหรือทำแล้วได้บุญ... แต่อยากให้เป็นการช่วยเหลือในฐานะเพื่อนมนุษย์คนหนึ่งที่เขาควรจะได้รับโอกาส หรือควรจะได้ใช้ชีวิตที่เท่าๆ กับเรา" (bbc.comออนไลน์ ๘ มี.ค.๖๐)

**เครื่องยนต์ ๔ ตัวช่วยกระตุ้นบริเวณสะโพก-หัวเข่าของผู้สวมใส่ ให้สามารถเดิน นั่ง ยืน และขึ้นบันไดได้**

 **ชมภาพการทำงานของหุ่นยนต์ระบบโครงกระดูกภายนอกที่พัฒนาขึ้นโดยประเทศจีน เพื่อช่วยเหลือกลุ่มคนพิการ ผู้ประสบปัญหาภาวะสมองขาดเลือดหรือไขสันหลัง ที่ต้องนั่งรถเข็นตลอดเวลา** ทำให้พวกเขามีความหวังที่จะเดินได้อีกครั้ง หุ่นยนต์นี้ผลิตขึ้นโดย Fourier Intelligence บริษัทสตาร์ทอัพด้านเทคโนโลยีของประเทศจีน

**พร้อมเครื่องยนต์ ๔ ตัวที่จะช่วยกระตุ้นบริเวณสะโพกและหัวเข่าของผู้สวมใส่ ให้พวกเขาสามารถเดิน นั่ง ยืน และขึ้นบันไดได้ และหากชาร์จแบตเตอรี่จนเต็ม มันจะสามารถใช้งานได้นานถึง ๗ ชั่วโมง**แม้จะมีหุ่นยนต์ในรูปแบบคล้ายคลึงกันที่ถูกผลิตขึ้นโดยบรรดาบริษัทต่างประเทศมาแล้ว แต่ราคาที่วางจำหน่ายนั้นสูงถึงราว ๘๗,๐๐๐ - ๑๔๕,๐๐๐ ดอลลาร์สหรัฐเลยทีเดียว ซึ่งหุ่นยนต์ของบริษัทจีนราคาถูกกว่านั้นมาก

 Fourier X๑ หุ่นยนต์รุ่นแรกของพวกเขาได้เปิดตัวแล้วในเซี่ยงไฮ้ ทางบริษัทยังได้ให้ข้อมูลว่าความสามารถของหุ่นยนต์ตัวนี้เป็นเพียง ๑ ใน ๓ ของเป้าหมายที่พวกเขาวางไว้ **ซึ่งพวกเขาจะเดินหน้าพัฒนาต่อไป เพื่อสร้างหุ่นยนต์ที่ช่วยเหลือกลุ่มคนพิการได้มากกว่านี้** (คมชัดลึกออนไลน์ ๓๐ มี.ค.๖๐)

**เปลี่ยนเมืองที่เป็นมิตรนักปั่น-คนเดินเท้า**  
 **เดนมาร์ก ญี่ปุ่น และไต้หวัน ได้รับการขนานนามจากคนทั่วโลกว่าเป็นเมืองจักรยาน ผู้คนนิยมใช้จักรยานเป็นพาหนะ ในการเดินทาง** เพราะรัฐบาลส่งเสริมให้ประชาชนมีสุขภาพแข็งแรงและต้องการลดปริมาณคาร์บอนที่ก่อมลพิษสิ่งแวดล้อมมีการออกแบบผังเมืองรองรับนักปั่นและคนเดินเท้าให้ได้รับความสะดวกและปลอดภัย  
 **หันกลับมาประเทศไทย เห็นได้ชัดทั้งสภาพแวดล้อม ถนนหนทางไม่เอื้ออำนวยกับการเดินและปั่นๆ ผิวจราจรขรุขระเป็นหลุมเป็นบ่อ แล้วยังเสี่ยงต่อการถูกเฉี่ยวชน** ปัญหาสำคัญที่ทำให้ไปไม่ถึงฝันคือความไม่ปลอดภัยและไร้สิ่งอำนวยความสะดวกนั่นเอง  
 น่าสนใจเมื่อสถาบันการเดินและการจักรยานไทย สำนักงานกองทุนสนับสนุนการสร้างเสริมสุขภาพ (สสส.) และหน่วยงานอื่นๆ กว่า ๑๕ องค์กร ร่วมกัน**ขับเคลื่อนเรื่องการเดินและการใช้จักรยานในชีวิตประจำวันจนรัฐบาลได้บรรจุการพัฒนาโครงสร้างพื้นฐานและสิ่งอำนวยความสะดวกเพื่อสนับสนุนการเดินทางที่ไม่ใช้เครื่องยนต์ในเขตเมือง ในแผนพัฒนาเศรษฐกิจและสังคมแห่งชาติ ฉบับที่ ๑๒** ขณะเดียวกันก็วิจัยรวบรวมข้อมูลวิชาการเพื่อสนับสนุนขับเคลื่อนการทำงานตามเป้าหมาย  
 ล่าสุด **มีการจัดประชุมการส่งเสริมการเดินและการใช้จักรยานในชีวิตประจำวัน ครั้งที่ ๕ ภายใต้หัวข้อ "ชุมชนที่เป็นมิตรต่อการเดินและการใช้จักรยาน"** ซึ่งให้ความสำคัญกับการพัฒนาทางเท้า ทางข้าม และทางจักรยานในพื้นที่สามารถเชื่อมต่อกันได้  
 ผศ.ดร.ปุณยนุช รุธิรโก คณะวิทยาศาสตร์และเทคโนโลยี มหาวิทยาลัยหาดใหญ่ ผู้จัดทำรายงานการวิจัยโครงสร้างพื้นฐานและสิ่งอำนวยความสะดวกสำหรับผู้ใช้ทางเท้าและผู้ใช้จักรยานในเขตเทศบาลนครหาดใหญ่ อ.หาดใหญ่ จ.สงขลา ว่า **งานวิจัยชิ้นนี้เกิดขึ้นจากการดูงานต้นแบบของ สสส.ที่ได้มีการรณรงค์ให้มีการเดินและการปั่นจักรยาน ทำให้มีแนวคิดขับเคลื่อนให้คนสนใจเดินและปั่นจักรยาน** แต่การใช้จักรยานในบ้านเราหรือการเดินทางเท้าก็ยังขาดสิ่งอำนวยความสะดวกเป็นที่มาของสมมติฐานงานวิจัย  
 **จากผลการวิจัยนี้ พบว่า** **๑.สภาพปัจจุบัน ของโครงสร้างพื้นฐานและสิ่งอำนวยความสะดวก สำหรับผู้ใช้ทางเท้า ได้แก่** บาทวิถี ทาง ม้าลาย สัญญาณไฟจราจร สะพานลอย และศาลาที่พักริมทาง/ศาลาที่พักสำหรับรอรถประจำทาง ได้พบปัญหาการรุกล้ำบาทวิถี ทางม้าลายมองไม่เห็น ไม่มีไฟสัญญาณจราจรสำหรับคนข้าม ไม่มีสิ่งอำนวยความสะดวกให้กับผู้พิการ เป็นต้น **๒.สภาพปัจจุบันของโครงสร้างพื้นฐานและสิ่งอำนวยความสะดวกสำหรับผู้ใช้จักรยานพบว่า**มีจำนวนจุดจอดจักรยานไม่ทั่วพื้นที่และถนนแบ่งสำหรับปั่นจักรยานมีไม่ทั่ว  
 **๓.พฤติกรรมความต้องการของผู้ใช้ทาง เท้าต่อโครงสร้างพื้นฐานและสิ่งอำนวยความสะดวก และปัจจัยที่ส่งผลต่อการเดิน พบว่า** กลุ่มตัวอย่างมีความต้องการโครงสร้างพื้นฐานเพื่อสนับสนุนการเดินในชีวิตประจำวันมากที่สุด คือ ทางม้าลาย รองลงมา ไฟส่องสว่าง และป้ายเตือนอันตราย ส่วนการตัดสินใจเดินเกิดจากการคำนึงประโยชน์ที่ได้รับจากการเดินมากที่สุด **๔.พฤติกรรมความต้องการของผู้ใช้ทางเท้า ต่อโครงสร้างพื้นฐานและสิ่งอำนวยความสะดวกและปัจจัยที่ส่งผลต่อการปั่นจักรยาน พบว่า** ต้อง การแสงไฟส่องสว่างมากที่สุด รองลงมาที่จอดจักรยาน ป้ายเตือนอันตราย และสัญญาณไฟจราจร  **๕.แนวทางในการพัฒนาโครงสร้างพื้นฐานสำหรับผู้ใช้ทางเท้าและผู้ใช้จักรยานนั้นควรมีการบำรุงรักษาโครงสร้างพื้นฐาน** แก้ไขปัญหาการรุกล้ำบาทวิถีอย่างเป็นรูปธรรมรวมถึงส่งเสริมรณรงค์ให้เห็นประโยชน์ของการเดินและการปั่นจักรยานเป็นต้น  
 "**ผลวิจัยชี้ด้วยว่า** ปัจจัยที่ส่งผลต่อการตัด สินใจใช้วิธีการเดินเท้าและปั่นการจักรยาน คือ ต้องมีความปลอดภัย มีการบำรุงรักษาโครงสร้างพื้นฐาน และสิ่งอำนวยความสะดวกสำหรับผู้ใช้ทางเท้าและผู้ใช้จักรยานให้มีความพร้อมใช้งานอยู่เสมอ"ผศ.ดร.ปุณยนุชกล่าว  
 **ส่วนภาคปฏิบัติงานในพื้นที่ พรเทพ ดิษยบุตร เลขาธิการสมาพันธ์ผู้ใช้จักรยานและการเดิน (ภาคใต้ตอนบน) เล่าว่า** เป็นคนชอบปั่นจักรยานจึงเกิดแนวคิดทำอย่างไรให้สังคมไทยเป็นสังคมที่สามารถเดินและใช้จักรยานได้อย่างปลอดภัยรวมถึงเป็นส่วนหนึ่งบนท้องถนนร่วมกับยานพาหนะอื่นๆที่สำคัญคือต้องเกิดความยั่งยืน  
 **"การทำโครงการเมืองที่เป็นมิตรต่อการเดินและการปั่นจักรยานให้ประชาชนสามารถเดินและปั่นจักรยานได้ ปัญหาอยู่ตรงที่จะทำอย่างไรให้เกิดความปลอดภัย** ดังนั้นเพื่อให้มีการขับเคลื่อนไปข้างหน้าเกิดผลสำเร็จจึงต้องมีการร่วมมือกับหลายภาคส่วนที่เป็นองค์ประกอบของเมือง ไม่ว่าจะเป็นเทศบาล ชุมชน และโรงเรียน ที่จะมาเป็นจุดเริ่มต้นช่วยผลักดันโครงการให้เกิดเป็นพื้นที่เดิน-ปั่นจักรยานได้อย่างปลอดภัย"พรเทพกล่าว  
 ทั้งนี้ **ข้อมูลสอดคล้องกับรายงานของคณะทำงานตัวชี้วัด เดิน จักรยานเพื่อส่งเสริมชุมชนเมืองให้เอื้อต่อการเดินและใช้จักรยาน คือ ๑.เมืองชุมชน ๒.โรงเรียน ซึ่งมีกรอบหลักๆ ที่ร่างไว้ ๕ ข้อ เพื่อให้พื้นที่ก้าวสู่เมืองเป็นมิตร ได้แก่** การจัดการด้านโครงสร้างให้เอื้อต่อการเดินและการปั่นจักรยาน, การบริหารจัดการเชิงโครงสร้าง ระบบ และกลไกการทำงาน โดยพื้นที่มีการกำหนดนโยบายและทำงานแบบบูรณาการ รวมถึงมีมาตรการทางกฎหมายและมาตรการทางสังคมส่งเสริมให้เกิดการเดินหรือใช้จักรยานในชีวิตประจำวัน ถัดมา จัดให้มีกิจกรรมในพื้นที่ปลุกกระแสสังคมและสร้างองค์ความรู้สู่การเปลี่ยนแปลงความคิดและพฤติกรรม ข้อสุดท้าย มีสุขภาวะและสุขภาพองค์รวมของโรงเรียนหรือเมืองที่ดีขึ้น  
 **การผลักดันแม้ไม่ใช่เรื่องง่าย เพราะต้องปรับเปลี่ยนทัศนคติ พฤติกรรม และปรับปรุงโครงสร้างพื้นฐาน** แต่หากมีทุกภาคส่วนร่วมมือกันทำให้เกิดความเป็นรูปธรรมให้ชุมชน เมือง หรือพื้นที่อื่นๆ ได้เห็นถึงประโยชน์และผลสำเร็จของงานเชื่อได้ว่าไทยจะเป็นอีกหนึ่งประเทศที่มีการเดินและการใช้จักรยานมากขึ้นอย่างแน่นอน.(ryt๙.comออนไลน์ ๓๑ มี.ค.๖๐)

**"กระทรวงแรงงาน ช่วยคนพิการมีงานทำ"** **"ก.แรงงานขานรับนายกฯ ช่วยคนพิการมีงานทำ สร้างอาชีพไปแล้วกว่า ๑๗,๐๐๐ คน พร้อมย้ำว่าให้บริการที่เท่าเทียม เข้าถึงสิทธิทั่วถึงและเป็นธรรม"** "อธิบดีกรมการจัดหางาน นายวรานนท์ ปีติวรรณ บอกว่า **กรมการจัดหางาน ได้ขานรับนโยบายนายกรัฐมนตรีในการสร้างอาชีพ สร้างรายได้ให้คนพิการ โดยช่วยหางานให้ทำงานในสถานประกอบการตามมาตรา ๓๓ พร้อมเปิดโอกาสให้คนพิการขอใช้สิทธิตามมาตรา ๓๕ เช่น** ให้สัมปทาน จัดจ้างเหมาช่วงงาน เพื่อให้คนพิการหรือผู้ดูแลคนพิการมีอาชีพ มีรายได้หากไม่ประสงค์จะทำงานในสถานประกอบการ ล่าสุดสามารถสร้างอาชีพไปแล้วกว่า ๑๗,๐๐๐ ราย และย้ำว่าให้บริการที่เท่าเทียม เข้าถึงสิทธิทั่วถึงและเป็นธรรม"(nationtv.tvออนไลน์ ๒ เม.ย.๖๐)

**เด็กหูหนวกฝังแก้วหูเทียม-ฟื้นฟูเข้ม โอกาสกลับมาฟัง-พูดได้สูง**

 **เด็กไทยพิการหูหนวกชนิดที่รักษาได้ราว ๑ พันคน รักษาฝังแก้วหูเทียม-ฟื้นฟูการพูดเข้มข้น๑ปี โอกาสฟัง-พูดได้สูง ติดขัดค่ารักษายังแพง๗.๕ แสนบาทต่อราย**

เมื่อวันที่ ๕ ม.ค. ที่กระทรวงสาธารณสุข **นพ.ธีรพล โตพันธานนท์ อธิบดีกรมการแพทย์ กระทรวงสาธารณสุข กล่าวว่า** ประเทศไทยมีเด็กเกิดใหม่ประมาณ ๗-๘ แสนคนต่อปี ประมาณการณ์ว่าเด็กไทยพิการหูหนวกชนิดที่สามารถรักษาได้ราว ๑,๐๐๐ คน **ทั้งนี้ เด็กที่มีปัญหาพิการหูหนวกตั้งแต่กำเนิดหากไม่ได้รับการรักษาจะทำให้กระทบพัฒนาการด้านการพูด หรือเด็กจะกลายเป็นใบ้ไปด้วย** **จึงจำเป็นต้องได้รับการรักษาด้วยการฝังแก้วหูเทียม แต่ปัญหาคือเรื่องของการคัดกรองในเด็กเล็กนั้นค่อนข้างทำได้ยาก** อีกทั้งค่าใช้จ่ายในการรักษายังค่อนข้างสูง เฉพาะแก้วหูเทียมอย่างเดียวประมาณ ๗.๕ แสนบาท และยังไม่ได้บรรจุในชุดสิทธิประโยชน์หลักประกันสุขภาพแห่งชาติหรือบัตรทอง

            นพ.ธีรพล กล่าวต่อว่า **ปัจจุบันเด็กที่เข้ารับการรักษาส่วนใหญ่เป็นกลุ่มที่พ่อแม่มีกำลังทรัพย์ที่จะจ่ายค่ารักษาได้เองและกลุ่มที่ได้รับการสนับสนุนงบประมาณจากกองทุนสนับสนุนส่งเสริมศักยภาพผู้พิการ ของกระทรวงการพัฒนาสังคม และความมั่นคงของมนุษย์(พม.)เป็นหลัก ซึ่งในปี ๒๕๕๙ มี ๕ ราย**  อนาคตหากสามารถค้นหาเด็กพิการหูหนวกชนิดที่สามารถรักษาให้หายได้ได้เพิ่มขึ้น ก็จะของบประมาณในการรักษาเพิ่มเติมจากกองทุนฯ ซึ่งเบื้องต้นได้นำเรียนพล.ต.อ.อดุลย์ แสงสิงแก้ว รมว.พม.ในครั้งที่มาบรรยายเกี่ยวกับการบูรณาการแผนและการดำเนินงานการพัฒนาวัยเด็กและผู้สูงอายุที่สธ.แล้ว **อย่างไรก็ตาม  ส่วนสำคัญอย่างยิ่งในการรักษา คือ กระบวนการฟื้นฟูการพูดที่จะต้องใช้เวลาอย่างน้อย ๑ ปี** ซึ่งพ่อแม่ต้องให้ความร่วมมืออย่างดี ในการฝึกพูด สอนพูด มิเช่นนั้นเด็กจะพูดไม่ได้

**“เด็กที่มีภาวะนี้ได้รับการรักษายิ่งเร็วยิ่งดี เพราะสมองและลิ้นยังสามารถปรับได้ เด็กที่ได้รับการฝังแก้วหูเทียมและฟื้นฟูการพูดอย่างเข้มข้นส่วนใหญ่จะสามารถฟังและพูดได้** บางรายหากได้รับการร่วมมือในการฟื้นฟูที่ดีจากพ่อแม่ก็จะพูดได้คล่องปร๋อ แต่ส่วนใหญ่จะพูดและฟังได้แต่อาจจะไม่ชัดเจนมากนัก ซึ่งสิ่งสำคัญต้องค้นหาเด็กที่มีปัญหาให้เจอ **แต่เป็นการคัดกรองที่ทำได้ค่อนข้างยาก อาจจะต้องมีการเชื่อมโยงเข้าไปกับระบบคัดกรองพัฒนาการเด็ก  ส่วนโรงพยาบาลที่สามารถทำการผ่าตัดฝังแก้วหูเทียมปัจจุบันมีที่**โรงพยาบาลราชวิถี โรงเรียนแพทย์และโรงพยาบาลศูนย์บางแห่ง ขณะนี้อยู่ระหว่างการอบรมเพิ่มศักยภาพแพทย์ด้านโสต ศอ นาสิก ในโรงพยาบาลสังกัดกระทรวงสาธารณสุข ให้สามารถทำการผ่าตัดฝังแก้วหูเทียมได้” นพ.ธีรพล กล่าว

**ด้านพล.ต.อ. อดุลย์ แสงสิงแก้ว รมว.พม. กล่าวว่า** เรื่องนี้เป็นเรื่องสำคัญ แต่คงต้องมีการพิจารณากันอย่างละเอียดอีกครั้ง อย่างไรก็ตาม มีแผนที่จะจัดคอนเสิร์ตใหญ่ของผู้พิการเพื่อนำเงินรายได้มาใช้ในการสนับสนุนการผ่าตัดหูคนพิการ(คมชัดลึกออนไลน์ ๕ ม.ค.๖๐)

**หุ่นยนต์ช่วยเด็ก ‘ออทิสติก’**

****  **นักวิจัยอังกฤษ คิดค้นหุ่นยนต์คล้ายมนุษย์ “แคสปาร์” ช่วยเหลือเด็กออทิสติกสื่อสารกับผู้อื่น** คณะวิจัยจากมหาวิทยาลัยเฮิร์ตฟอร์ดเชียร์ พัฒนาหุ่นยนต์คล้ายมนุษย์ “แคสปาร์” ขนาดเท่าเด็กเพื่อช่วยเหลือเด็กภาวะออทิสติกในการปฏิสัมพันธ์ทางสังคมและทักษะการสื่อสารผ่านเกมและเพลง **โดยนักวิจัยนำแคสปาร์มาใช้กับเด็กออกทิสติกประมาณ ๑๗๐ คน ระหว่างการศึกษาระยะยาวกว่า ๑๐ ปี**

แคสปาร์ยังพูดคุย หวีผม เลียนแบบการรับประทานอาหาร เล่นแทมบูลิน และร้องเพลงกับเด็กๆ แม้การเข้าใจการสื่อสารทางกายภาพที่สังคมยอมรับได้อาจเป็นเรื่องยากสำหรับเด็กกลุ่มนี้ **แต่หุ่นยนต์แคสปาร์มีวิธีการที่ปลอดภัย เพื่อให้เด็กเรียนรู้การโต้ตอบได้ โดยมีเซนเซอร์ที่ตอบสนองการสัมผัส  
ตัวอย่างเช่น** หากเด็กทุบตีหรือบีบจมูกหุ่นยนต์ มันจะร้องว่า “โอ๊ย! เธอทำฉันเจ็บนะ” พร้อมยกมือมาที่ใบหน้าและแสดงสีหน้าเศร้า จากนั้นเด็กจะถูกกระตุ้นให้แก้ไขสถานการณ์โดยให้จักจี้เท้าของหุ่นยนต์ ซึ่งเปล่งเสียงว่า “แบบนี้แหละดีแล้ว ผมจักจี้จัง” จนถึงขณะนี้ **ทีมวิจัยได้สร้างต้นแบบแคสปาร์ไว้ ๒๘ ตัว และมองหาการลงทุนเพื่อนำหุ่นยนต์ไปให้กับโรงเรียนต่างๆ บ้านหรือคลินิกที่ต้องการหุ่นยนต์ตัวนี้** (bangkokbiznews.comออนไลน์ ๐๓ เม.ย.๖๐)

**คมนาคมไทย เอื้อผู้พิการ แค่๔๐%**

  **เผยคมนาคมไทย เอื้อบริการผู้พิการแค่ ๔๐%  ลิฟท์ บันไดเลื่อน พื้นที่ทางราบ  ล้วนไม่เอื้อต่อการเดินทาง ฝากรัฐสนับสนุนคมนาคมขนส่งเพื่อทุกคนอย่างแท้จริง"เมื่อรถไฟฟ้าเป็นโอกาส ทำอย่างไรให้ทุกคนเข้าถึง"** คงเป็นคำถามที่ต้องการคำตอบ และไม่ใช่เพียงหน้าที่ของผู้พิการที่ต้องออกมาร้องถาม หรือหน่วยงานใดหน่วยงานหนึ่งต้องรับผิดชอบเท่านั้น แต่ทุกฝ่ายต้องร่วมมือกัน

**นักศึกษาชั้นปีที่ ๓ สาขาการประชาสัมพันธ์ วิทยาลัยนิเทศศาสตร์  มหาวิทยาลัยรังสิต จึงจัดเสวนาร่วมหาคำตอบ  สร้างการรับรู้ให้กับคนรุ่นใหม่และหาแนวทางการแก้ไขปัญหาร่วมกัน  ณิชชารีย์ เป็นเอกธนะศักดิ์ วิทยากรผู้สร้างแรงบันดาลใจ กล่าวว่า** เธอไม่ได้พิการแต่กำเนิด แต่ประสบอุบัติเหตุจากการใช้รถไฟฟ้าที่ต่างประเทศ ทำให้ต้องสูญเสียขา ทำให้เข้าใจและเห็นมุมมองทั้งผู้พิการและคนปกติ โดยก่อนหน้านี้ ไม่ได้สังเกตว่าผู้พิการจะใช้บริการขนส่งสาธารณะอย่างไร  ไม่ได้ใช้ใจ หรือสายตามอง **แต่พอพิการและต้องใช้ระบบการขนส่ง กลับเห็นข้อบกพร่องหลายด้าน เช่น** บันไดเลื่อนขึ้นแต่ไม่มีบันไดเลื่อนลง บางสถานีมีลิฟท์ บางสถานีไม่มี  พื้นที่ข้างล่าง อย่างฟุตบาท ไม่เอื้ออำนวยต่อการเดินทาง เป็นต้น ซ่งหากให้สิทธิผู้พิการได้ใช้บริการ BTS  ฟรีได้ ก็ควรช่วยเหลือด้านอื่นๆเพิ่มเติมด้วย

**มานิตย์ อินทร์พิมพ์ นักรณรงค์เพื่อนสิทธิผู้พิการเครือข่ายขนส่งมวลชน ทุกคนต้องขึ้นได้ กล่าวว่า** ผู้พิการที่นั่งรถวิลแชร์ เจอปัญหาระบบการขนส่งต่างๆมากมาย ตั้งแต่ออกจากบ้าน ผู้พิการไม่สามารถใช้บริการรถเมล์สาธารณะได้ ต้องใช้แท็กซี่ ซึ่งก็ไม่ค่อยรับผู้พิการแต่ผู้พิการก็ไม่มีทางเลือกต้องใช้บริการ เสียค่าใช้จ่ายวันละ ๓๐๐ บาท อย่างต่ำ  พอจะมาใช้บริการ BTS ไม่ได้สะดวกหรือเอื้อต่อการเดินทางของผู้พิการอย่างแท้จริง  ใช้ได้บ้างไม่ได้บ้าง เรามีลิฟท์ มีทางราบ แต่ก็ไม่อำนวย  "ผู้พิการมีความหลากหลาย บางคนมาจากครอบครัวที่ช่วยสนับสนุนได้เต็มที่ ขณะที่บางครอบครัวก็ไม่สามารถช่วยสนับสนุนผู้พิการได้  โอกาสย่อมต่างกัน **ดังนั้น  หน้าที่ทุกคน ต้องช่วยสนับสนุน คนที่อ่อนแอกว่าให้แข็งแรงขึ้นมาในระดับที่ดีขึ้น หากผู้พิการยังต้องใช้จ่ายเงินจำนวนมากเพื่อการเดินทาง  เหลือเงินเดือนเพียงนิดเดียว แล้วจะทำให้ผู้พิการได้พัฒนาตนเองอย่างไร**"มานิตย์ กล่าว

อย่างไรก็ตาม **ระบบการขนส่งในไทย ไม่ได้สนับสนุนคนพิการเท่าที่ควร รถไฟฟ้าเส้นใหม่ๆ มีการช่วยเหลือผู้พิการมากขึ้น แต่ยังไม่มากพอ มีเพียง ๔๐% เท่านั้น** ระบบการคมนาคมขนส่งเพื่อทุกคน ตอนนี้มีนโยบายชัดเจน แต่ระดับหน่วยงานที่เกี่ยวข้องต้องส่งเสริมและสนับสนุนให้เกิดการบริการที่เข้าถึงทุกคนจริงๆ โดยเฉพาะผู้พิการ เพราะอนาคตไม่มีใครรู้ว่าจะมีผู้พิการเพิ่มจำนวนมากน้อยขนาดไหน และไม่มีใครรู้ว่า วันหนึ่งตนเองจะเป็นผู้พิการหรือไม่ **ขณะเดียวกัน ประเทศกำลังเข้าสู่สังคมผู้สูงอายุ การเดินทางจะช่วยสร้างโอกาส ทั้งการศึกษา การใช้ชีวิต การทำงาน แก่ทุกคนได้จริงๆ แต่คงไม่เพียงพอ**

"คนปกติ ไม่รู้หรอกว่าคนพิการใช้ชีวิตอย่างไร แต่ถ้าวันหนึ่งมีโอกาสเรียนรู้โลกของผู้พิการอาจทำให้ได้รับมุมมองดีๆ"  **ฐานิดา เก้ากิตติ์นักศึกษาชั้นปีที่ ๓ สาขาวิชาการประชาสัมพันธ์ วิทยาลัยนิเทศศาสตร์ ม.รังสิต กล่าวว่า** ตอนแรกที่ไม่ได้เข้าร่วมกิจกรรมอวัยวะที่ ๓๓ กับการเดินทางของชีวิต  เธอรู้สึกเพียงว่าผู้พิการคงใช้ชีวิตได้จากระบบอำนวยความสะดวก การเข้าถึงการบริการขนส่งต่างๆ

**แต่เมื่อได้มาสังเกตการณ์ ได้เห็นการใช้ชีวิต การเข้าถึงบริการขนส่งสาธารณะ ทำให้เข้าอกเข้าใจ และรู้ถึงความรู้สึกของผู้พิการว่าพวกเขาใช้ชีวิตอย่างลำบากมาก เพราะบางทีจุดเล็กๆ ที่เราเห็น เช่น** ไม่มีบันไดเลื่อน ไม่มีลิฟท์ เราก็มองว่า ไปทางอื่นได้ แต่สำหรับผู้พิการ นั่นหมายถึง การใช้ความพยายามในการเดินทางมากขึ้นไปอีก ทั้งทีตอนนี้ ทุกอย่างดูจะสะดวก เข้าถึงได้ง่ายสำหรับคนปกติ กลับพบว่าไม่ได้ง่ายเลยสำหรับผู้พิการ  **"อยากให้ทุกคนเข้าใจผู้พิการ และร่วมเป็นกระบอกเสียง หรือนึกถึงใจเขาใจเรา เพราะคงไม่มีใครเลือกเกิดได้ แต่สังคมที่มีเทคโนโลยี ความก้าวหน้า และการหยิบยื่นสิ่งดี ต่อกันคงไม่ใช่เรื่องยาก"** น.ส.ฐานิดา กล่าว (คมชัดลึกออนไลน์ ๖ เม.ย.๖๐)

**สุดยอด! “ช่างหู” หนุ่มพิการชาวตรังประดิษฐ์มือเทียมใช้เอง ลั่นไม่ขอยอมแพ้ต่อชะตาชีวิต**

 **สุดยอดเลยพี่! “ช่างหู” หนุ่มชาวนาโยง จ.ตรัง ประดิษฐ์มือเทียมขึ้นมาใช้เอง หลังถูกไฟช็อตจนต้องตัดมือทิ้งทั้ง ๒ ข้าง แต่ไม่ขอยอมแพ้ต่อชะตาชีวิต หวนกลับมาประกอบอาชีพเชื่อมเหล็ก และทำเฟอร์นิเจอร์อีกครั้งเพื่อเลี้ยงปากเลี้ยงท้องและยังต้องสู้ชีวิตเพื่อครอบครัว** เมื่อวันที่ (๕ เม.ย.) ผู้สื่อข่าวได้เดินทางไปที่บ้านเลขที่ ๒๔ ม.๙ ต.โคกสะบ้า อ.นาโยง จ.ตรัง ซึ่งเป็นบ้านของ **นายกุมภีร์ นารี หรือช่างหู วัย ๔๐ ปี หนุ่มมือ ๒ ข้าง และเท้าข้างขวา ๑ ข้างพิการ ผู้ไม่เคยย่อท้อสู้ชีวิต จนคนร่างกายปกติทั่วไปต้องยอมรับ อีกทั้งยังสามารถประดิษฐ์มือเทียมขึ้นมาด้วยตัวเองอย่างน่าอัศจรรย์** และใช้งานอย่างคล่องแคล่วในการประกอบอาชีพรับจ้างเชื่อมเหล็ก โครงหลังคา ทำเฟอร์นิเจอร์ รับซื้อของเก่า หมาก และมะพร้าว ส่งขายตามความต้องการของลูกค้า ทำให้มีรายได้เลี้ยงดูพ่อแม่ และครอบครัว โดยไม่ยอมก้มหัว และไม่ยอมแพ้ให้เป็นภาระต่อสังคม

**นายกุมภีร์ หรือช่างหู เล่าว่า** เดิมทีตนเป็นชาว ต.ควนปริง อ.เมือง จ.ตรัง แต่ย้ายภูมิลำเนามาอยู่กับครอบครัว หลังจากแต่งงานอยู่กินกับ น.ส.มณีรัตน์ ชูยัง ผู้เป็นภรรยาเป็นเวลาเกือบ ๖ ปี กระทั่งเหมือนโชคชะตากลั่นแกล้ง ได้เกิดอุบัติเหตุขึ้นเมื่อประมาณ ๒ ปีที่แล้ว ขณะที่ตนไปรับซื้อหมากสดมาจากต้นเพื่อทำหมากแห้ง และกำลังจะกลับบ้าน ระหว่างนั้นตนไปยืนหลบร้อนพิงต้นหมาก แต่ปลายต้นหมากกลับเอนไปตามกระแสลมโดนสายไฟฟ้าแรงสูง จนเกิดช็อตทำให้ตนล้มลงแบบตั้งตัวไม่ทัน ซึ่งตอนแรกคิดว่าโดนใครถีบให้ล้ม จึงลุกขึ้นแล้วเอามืออีกข้างไปคว้าต้นหมากต้นเดิมอีกทำให้ล้มลงอีกครั้งส่วนรอบๆตัวก็มีไฟไหม้พงหญ้าแห้งล้อมตัว  
 **โดยตอนนั้นตนรู้สึกตัวตลอด แต่มีอาการชาที่มือทั้ง ๒ ข้าง และเท้าข้างขวาลุกขึ้นไม่ไหว จึงเรียกให้เพื่อนมาช่วย** จากนั้นเพื่อนก็มาช่วยยกออกจากกองไฟ แล้วพามารักษาตัวที่โรงพยาบาลตรัง โดยต้องนอนพักรักษาตัวอยู่ประมาณ ๓ เดือนกว่า ซึ่งขณะนอนพักรักษาตัวอยู่นั้น มือทั้ง ๒ ข้างก็แห้งดำ ไม่มีความรู้สึก และใช้การไม่ได้ เมื่อปรึกษากับหมอก็แนะนำว่า น่าจะต้องตัดมือทั้ง ๒ ข้าง ตนก็บอกว่าตัดก็ตัด เพราะทำใจได้ตั้งแต่ตอนแรกแล้ว

**หลังจากนั้น หมอได้วินิจฉัยตัดให้จนถึงข้อมือทั้ง ๒ ข้าง แล้วส่งไป รพ.สงขลานครินทร์ (ม.อ.) และได้มือเทียมมา ๒ ข้าง ราคาประมาณ ๑๐๐,๐๐๐ บาท แต่ต้องจ่ายจริง ๑๐,๐๐๐ บาท** อย่างไรก็ตาม ใช้งานไปได้ประมาณ ๓ เดือน มือเทียมก็หัก จึงไปติดต่อที่ รพ.ม.อ.อีกครั้ง โดยหมอบอกว่าต้องรอประมาณ ๒ ปี ตนจึงกลับมาบ้าน และคิดว่าถ้าอยู่เฉยๆ คงไม่ได้ เพราะต้องทำมาหากินเลี้ยงปากเลี้ยงท้อง และต้องดูแลพ่อแม่ที่แก่ชรา **ตนจึงลงมือประดิษฐ์มือเทียมขึ้นมาเอง และลองผิดลองถูกอยู่หลายครั้งจนสำเร็จซึ่งมีค่าใช้จ่ายทั้งหมดประมาณ ๔-๕ พันบาท**  
 อย่างไรก็ตาม **ตอนนี้ตนสามารถกลับทำงานได้ตามปกติ และมีคุณภาพเหมือนเดิม ทั้งงานเชื่อมเหล็ก หรืองานเฟอร์นิเจอร์ เพียงแต่อาจใช้เวลานานกว่าเดิมเล็กน้อย** อีกทั้งทุกวันนี้ยังใช้มือจับช้อน จับแก้วน้ำ และกระดิกนิ้วมือเทียมได้เองโดยไม่ต้องเป็นภาระใคร ที่สำคัญคือ มีภรรยาผู้เป็นที่รักคอยดูแลช่วยเหลือ และให้กำลังใจอยู่ใกล้ๆ เสมอ ทำให้ตนมีแรงที่จะต่อสู้ต่อไป

**นายกุมภีร์ หรือช่างหู ยังเล่าด้วยใบหน้ายิ้มแย้มอีกว่า สำหรับมือที่ตนออกแบบ และประดิษฐ์ขึ้นมานั้นใช้เหล็กสเตนเลสเชื่อมเป็นรูปมือ และนิ้ว ก่อนสวมด้วยสายยาง ส่วนแขนใช้พลาสติกซูเปอร์ลีน ไปหล่อขึ้นมาเอง** ก่อนขันนอตผูกโยงกับเชือกไนลอน และใช้ท่อพีวีซี น้ำหนักประมาณข้างละ ๐.๕ กิโลกรัม มาเป็นส่วนประกอบด้วย ซึ่งใช้งานมาถึงขณะนี้แล้วกว่า ๑ ปีเศษ โดยคิดว่าน่าจะใช้งานไปได้ยาวนาน **และสามารถใช้แทนมือที่ต้องสูญเสียไปทั้ง ๒ ข้างได้เป็นอย่างดี** อย่างไรก็ตาม ตนขอฝากให้กำลังใจไปถึงผู้พิการทุกคนว่า **“อย่าท้อ”** ค่อยแพ้เวลาหมดลม มีลมหายใจอยู่ไม่ต้องกลัวอะไร และเราต้องช่วยตัวเองก่อนจะได้ไม่ต้องเป็นภาระต่อสังคม

**น.ส.มณีรัตน์ ผู้เป็นภรรยาของ นายกุมภีร์ หรือช่างหู กล่าวว่า** สามีตนเป็นคนขยันทำมาหากิน จะคิดตลอดเวลาว่าทำอะไร แล้วได้เงินมาเลี้ยงดูครอบครัว และตื่นตั้งแต่เช้าทุกวัน **โดยหลังจากเกิดอุบัติเหตุจนทำให้สามีต้องกลายเป็นคนพิการ ตนก็ไม่เคยคิดทอดทิ้งไปไหน ส่วนหนึ่งเป็นเพราะสามีตนไม่เคยทำตัวเป็นภาระ แถมยังให้กำลังใจตลอดเวลา** ทั้งนี้ ในการประกอบอาชีพ ถ้างานใดที่ทำเองได้ก็จะทำ ถ้าทำไม่ได้เพราะไม่มีมือที่แข็งแรงพอ ก็จะบอกให้คนอื่นทำแทน ทำให้ตน และครอบครัวไม่รู้สึกหนักใจ **ส่วนความสูญเสียมือทั้ง ๒ ข้าง และเท้าอีก ๑ ข้างของสามี คงต้องยอมรับเพราะอาจเป็นโชคชะตาแต่ไม่คิดเคยยอมแพ้โดยจะอยู่ดูแลกันและกันตลอดไป** (manager.co.thออนไลน์ ๕ เม.ย.๖๐)

**เพจดังเล่าอุทาหรณ์ นักข่าวดังเหยื่อแคปกระบะ พิการตลอดชีวิต**

**เฟซบุ๊กแฟนเพจ Drama-addict ได้เล่าเรื่องราวอุทาหรณ์จากการนั่งแคปกระบะ โดยเป็นอุบัติเหตุของนักข่าวชื่อดัง คุณกฤษณะ ละไล ซึ่งประสบอุบัติเหตุ ทำให้ต้องพิการตลอดชีวิต**

โดยเมื่อปี พ.ศ.๒๕๔๐ คุณกฤษณะได้ไปทำข่าวที่ จ.นครราชสีมา แล้วรถเกิดอุบัติเหตุ ซึ่งคุณกฤษณะได้นั่งรถมาโดยที่คาดเข็มขัดเอาไว้ แต่คนที่นั่งแคป ไม่มีเข็มขัด เมื่อเกิดอุบัติเหตุ **จึงทำให้คนที่นั่งแค็บมากระแทกคุณกฤษณะ จนทำให้คุณกฤษณะได้รับบาดเจ็บบริเวณกระดูกสันหลัง และพิการใช้ขาทั้ง ๒ ข้างไม่ได้ จนต้องนั่งวีลแชร์ตลอดชีวิต** โดยความตอนหนึ่งระบุว่า

"ขอเล่าเรื่องของคุณกฤษณะ ไชยรัตน์ นักข่าวเครือเนชั่นท่านนี้เป็นอุทาหรณ์ คนนี้สมัยจ่าเด็กๆก็ดูเขารายงานข่าวประจำ จนกระทั่งวันนึง จู่ๆเขาก็หายไปจากหน้าจอ กลับมาอีกทีก็นั่งรถเข็นแล้ว **มารู้ทีหลังว่า เขาเกิดอุบัติเหตุตอนกำลังนั่งรถกระบะไปทำข่าวที่ต่างจังหวัด แล้วรถเกิดอุบัติเหตุ เจ้าตัวเขาคาดเข็มขัดนิรภัยไว้ แต่คนที่นั่งตรงแคป ไม่ได้คาดเข็มขัดนิรภัย**

เลยพึ่งมากระแทกเข้าที่หลังของเขา จนได้รับบาดเจ็บที่กระดูกสันหลัง ทำให้ใช้ขาทั้งสองข้างไม่ได้อีกต่อไป แต่พี่แกก็ไม่ท้อถอย **ยังคงประกอบอาชีพนักข่าวมาถึงปัจจุบัน และเป็นนักข่าวที่นำเสนอประเด็นเรื่องการเสียโอกาสของผู้พิการในสังคมไทยให้สังคมรับทราบอย่างต่อเนื่อง** คืออยากให้ดูไว้เป็นอุทาหรณ์ว่า การที่นั่งแคปแบบไม่มีเข็มขัดนิรภัย มันอันตรายจริง ซึ่งเป็นเรื่องที่เราควรตระหนักและหาทางแก้ไขปัญหากันจริงๆจังๆ ไม่ให้มีคนตกเป็นเหยื่อแบบนี้อีก" (news.sanook.comออนไลน์ ๖ เม.ย.๖๐)

**เห็นแล้วทึ่ง สาวน้อยวัย ๑๗ ปีพิการมีแต่ขาซ้าย แต่ใช้เท้าแต่งหน้าได้สวยมาก**

 ****

  สุรินทร์ - **พิการแต่หัวใจแกร่ง! สาวน้อยอายุ ๑๗ ปี พิการแต่กำเนิดใช้ได้เพียงขาซ้าย ช่วยหยิบ ช่วยจับดูแลตัวเองได้โดยไม่ต้องพึ่งใคร** ยกเว้นตอนเข้าห้องน้ำและเดินทางที่ต้องมีคนอุ้ม แต่ทึ่งเธอใช้เท้าที่เหลืออยู่ข้างเดียวแต่งหน้าได้สวยงาม โดยเรียนรู้เทคนิคการแต่งหน้าจากยูทูป

 หลังจากมีการโพสต์ข้อความพร้อมด้วยรูปภาพปรากฏในหน้าเฟซบุ๊กที่ชื่อว่า Faii cmw **สาวน้อยพิการแขนสองข้างและขา ใช้ชีวิตได้เพียงขาซ้ายช่วยหยิบสิ่งของต่างๆ แต่ที่น่าทึ่งคือสาวน้อยคนนี้มีความสามารถพิเศษ คือ ใช้เท้าซ้ายช่วยหยิบอุปกรณ์ในการแต่งหน้าด้วยตัวเอง** โดยไม่ต้องให้คนอื่นช่วยในการหยิบและช่วยในการแต่งหน้าแม้ว่าตัวเองจะเป็นคนพิการไม่มีแขนสองข้างและขาข้างขวาลีบใช้ได้เพียงขาซ้ายเท่านั้น  
 ภายหลังมีการแชร์โพสต์กันออกไปอย่างแพร่หลาย **สังคมออนไลน์ต่างแสดงความชื่นชมยินดีในความสามารถของเธอ ต่อมาผู้สื่อข่าวสืบทราบว่าสาวน้อยพิการคนเก่งรายนี้อยู่ที่ จ.สุรินทร์กับครอบครัว** ที่บ้านสะแร ต.อาโพน อ.บัวเชด จ.สุรินทร์ ห่างจากตัวเมืองออกไปไกลถึง ๗๕ กม.ติดชายแดนกัมพูชา จึงได้ประสานขอบันทึกภาพและพูดคุยเธอมีชื่อว่าบุญธิดาชินวงษ์หรือ“น้องฝ้าย”อายุ๑๗ปี  
 ขณะที่ผู้สื่อข่าวเดินทางไปถึงบ้านเห็นน้องฝ้ายกำลังใช้เท้าซ้ายเล่นเฟซบุ๊กกับเพื่อนๆ อย่างคล่องแคล่ว มีน้องสาวญาติลูกพี่ลูกน้องนั่งเล่นเป็นเพื่อน **หลังจากนั้นน้องฝ้ายได้แสดงความสามารถใช้เท้าซ้ายสาธิตการแต่งหน้าได้อย่างคล่องแคล่ว** ไม่ต้องให้ใครช่วยหยิบให้ ทั้งแป้ง มาสคารา อุปกรณ์เขียนคิ้ว ทาแป้ง เขียนปาก เมื่อแต่งออกมาแล้วสวยงามมาก

น้องฝ้ายเล่าว่า ขณะนี้อายุ ๑๗ ปี กำลังเรียนหนังสืออยู่ที่โรงเรียนปากเกร็ด จ.นนทบุรี และกำลังจะเข้าเรียนชั้นมัธยมศึกษาปีที่ ๕ ในเทอมหน้าแล้ว **ตัวเธอเองเริ่มให้ความสนใจการแต่งหน้ามาตั้งแต่เด็ก แม้ว่าจะพิการก็ติดตามเรียนรู้เทคนิคการแต่งหน้าผ่านทางยูทูปส์** ฝึกการแต่งหน้าโดยใช้เท้ามาต่อเนื่องตลอด ๓ เดือนที่ผ่านมา

เพื่อนๆ ที่โรงเรียนก็ชอบมาก และมักจะให้ตนยกเท้าช่วยแต่งหน้าให้ ทุกวันนี้แทบจะไม่ได้ซื้อเครื่องสำอางเลย เพราะมีเพื่อนๆ และร้านค้าส่งอุปกรณ์ แป้ง มาสคารา ดินสอเขียนคิ้ว มาให้ฟรีเพื่อสนับสนุนการเรียนรู้ในการแต่งหน้า  ขณะที่ **นางพิณ สารีโพธิ์ อายุ ๔๖ ปี แม่ของฝ้าย เล่าถึงชีวิตความเป็นอยู่ของครอบครัวและน้องฝ้ายว่า** ครอบครัวตนเองเป็นชาวบ้านสระแร อ.อาโพน อ.บัวเชด จ.สุรินทร์ สามีทำนาทำไร่ ตนก็รับจ้างทำงานดูแลบ้านรับจ้างทำความสะอาดบ้านทั่วไปในกรุงเทพฯและนนทบุรีมานานพอสมควร  
 **ในครอบครัวมีลูกสาว ๒ คน คนโตสภาพร่างกายปกติ เรียนจบมหาวิทยาลัย และมีงานทำแล้ว ส่วนคนเล็ก น้องฝ้ายมีความผิดปกติทางร่างกายมาแต่แรกเกิดไม่มีแขนสองข้างไม่มีขาขวามีแต่ขาซ้าย นางพิณบอกว่า** สาเหตุที่น้องฝ้ายเกิดมาพิการอย่างนี้ ทางแพทย์ตรวจสอบแล้วว่าอาจเกิดจากแม่ขณะตั้งท้องมีการใช้สารเคมีในการชักผ้า เมื่อเกิดมาแล้วเราก็รักเขามาก ส่งเสียให้เล่าเรียนเต็มความสามารถ ตนพาน้องฝ้ายไปอยู่ด้วยที่ จ.นนทบุรี เข้าเรียนที่โรงเรียนปากเกร็ด แม้สภาพร่างกายจะพิการแต่น้องเขาก็เข้าได้กับเพื่อนๆ ที่ร่างกายปกติ มีญาติ และแม่คอยส่งไปเรียนและมีเพื่อนช่วยเหลือในโรงเรียนในด้านต่างๆ(manager.co.thออนไลน์ ๓๑มี.ค.๖๐)

**แก้กฎหมายแรงงาน เพิ่มโอกาสทำงานให้นักเรียน นักศึกษา คนพิการ ผู้สูงอายุ**

 **กระทรวงแรงงาน เผยพระราชบัญญัติคุ้มครองแรงงาน พ.ศ. ๒๕๔๑ เกิดความยืดหยุ่นในการกำหนดค่าจ้างขั้นต่ำ เพื่อใช้บังคับแก่แรงงานเฉพาะกลุ่ม เพิ่มโอกาสการทำงานให้แก่นักเรียน นักศึกษา คนพิการและผู้สูงอายุ** นายสุเมธ มโหสถ อธิบดีกรมสวัสดิการและคุ้มครองแรงงาน (กสร.) เปิดเผยว่า ตามที่กระทรวงแรงงาน โดย กรมสวัสดิการและคุ้มครองแรงงาน ได้มีการแก้ไข ปรับปรุงพระราชบัญญัติคุ้มครองแรงงาน พ.ศ.๒๕๔๑ ซึ่งขณะนี้สภานิติบัญญัติแห่งชาติ (สนช.) ได้มีมติรับหลักการในวาระแรกของร่างกฎหมายแล้ว **โดยสาระสำคัญที่มีการปรับปรุงแก้ไขในร่างพ.ร.บ. ดังกล่าวที่สำคัญประการหนึ่งคือ การให้อำนาจคณะกรรมการค่าจ้างในการกำหนดอัตราค่าจ้างขั้นต่ำเพื่อใช้บังคับกับแรงงานเฉพาะกลุ่ม เช่น** นักเรียน นักศึกษา คนพิการ และผู้สูงอายุ ซึ่งสอดคล้องกับแผนพัฒนาเศรษฐกิจและสังคมแห่งชาติ ฉบับที่ ๑๒ ยุทธศาสตร์ชาติ ๒๐ ปี และการขับเคลื่อน ๘ วาระปฏิรูปของกระทรวงแรงงานในการเสริมสร้างและพัฒนาศักยภาพ  
 ทุนมนุษย์ สร้างความเป็นธรรมลดความเหลื่อมล้ำในสังคม เสริมสร้างความเข้มแข็งทางเศรษฐกิจ และยกระดับคุณภาพชีวิตผู้ใช้แรงงาน อธิบดีกรมสวัสดิการและคุ้มครองแรงงาน กล่าวเพิ่มเติมว่า **การกำหนดอัตราค่าจ้างขั้นต่ำสำหรับลูกจ้างบางกลุ่มหรือบางประเภท เช่น** การกำหนดอัตราค่าจ้างรายชั่วโมง สำหรับ นักเรียน นักศึกษา ผู้พิการ ผู้สูงอายุ ซึ่งส่วนใหญ่ไม่ได้ทำงานเต็มเวลา และอาจมีลักษณะการทำงานที่แตกต่างจากลูกจ้างทั่วไป จะก่อให้เกิดความยืดหยุ่นในการจ้างงานส่งผลให้แรงงานกลุ่มนี้มีโอกาสได้รับการจ้างงานเพิ่มมากขึ้น  
 มีความมั่นคงในชีวิตและมีศักยภาพในการดูแลตนเองสูงขึ้นตามไปด้วย นอกจากนี้ **ในการแก้ไข ปรับปรุงกฎหมายดังกล่าว ยังกำหนดให้นายจ้างไม่ต้องส่งสำเนาข้อบังคับฯ ให้กับเจ้าหน้าที่ เพื่อลดภาระของนายจ้าง เกิดภาพลักษณ์ที่ดีต่อประเทศไทยในการลดขั้นตอนการประกอบธุรกิจ** ซึ่งส่งผลดีต่อการจูงใจในการเข้ามาลงทุนในประเทศไทยตามนโยบายของรัฐบาลและเมื่อมีการลงทุนเพิ่มมากขึ้นก็จะก่อให้เกิดการจ้างงานเพิ่มขึ้นด้วย(ryt๙.comออนไลน์ ๑๐ เม.ย.๖๐)

**ไทยจับมือองค์การยูนิเซฟ ยกระดับคุณภาพชีวิตเด็กพิการ**

 **พก.จับมือองค์การยูนิเซฟ ขับเคลื่อนพัฒนาคุณภาพชีวิตคนพิการทุกช่วงวัย มุ่งเน้นคุ้มครองเด็กพิการให้มีความเท่าเทียมและยั่งยืน เพื่อใช้ชีวิตอย่างอิสระและมีคุณค่าในสังคม** นายสมชาย  เจริญอำนวยสุข อธิบดีกรมส่งเสริมและพัฒนาคุณภาพชีวิตคนพิการ เป็นประธานลงนามในแผนงานความร่วมมือกับองค์การทุนเพื่อเด็กแห่งสหประชาชาติประจำประเทศไทย (UNICEF) ในการขับเคลื่อนแผนงาน พ.ศ. ๒๕๖๐ - ๒๕๖๑ **เพื่อส่งเสริมการเข้าถึงสิทธิของเด็กพิการ กับกรมส่งเสริมและพัฒนาคุณภาพชีวิตคนพิการ** ณ ห้องราชา ๑ ชั้น ๑๑ โรงแรมปริ๊นพาเลซ มหานาคกรุงเทพมหานคร

**นายสมชาย กล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พก.) ให้ความสำคัญกับการส่งเสริมและพัฒนาคุณภาพชีวิตคนพิการทุกช่วงวัย โดยเฉพาะการพัฒนาคุณภาพชีวิตคนพิการตั้งแต่วัยเด็ก** ดังนั้น พก. จึงมุ่งเน้นการพัฒนาการคุ้มครองเด็กพิการ ในประเทศไทยให้มีความเท่าเทียมและยั่งยืนเพื่อให้คนพิการสามารถใช้ชีวิตอย่างอิสระร่วมกันกับผู้อื่นในสังคมได้อย่างอยู่เย็นเป็นสุข (Inclusive Society) โดยการส่งเสริมมาตรฐานการคุ้มครอง การกำหนดนโยบาย การปรับเปลี่ยนทัศนคติเชิงสร้างสรรค์ ตลอดจนส่งเสริมการเข้าถึงสิทธิของเด็กพิการ ให้เป็นนโยบายที่สำคัญเพื่อสอดคล้องกับอนุสัญญาว่าด้วยสิทธิคนพิการ (CRPD) รวมทั้งอนุสัญญาว่าด้วยสิทธิเด็ก (CRC) ซึ่งเป็นกลไกส่งเสริมสิทธิคนพิการและเด็กในระดับสากล

**นายสมชาย กล่าวว่า กรมส่งเสริมและพัฒนาคุณภาพชีวิตคนพิการและองค์การยูนิเซฟ มีจุดมุ่งหมายเดียวกันคือส่งเสริมการเข้าถึงสิทธิของเด็กพิการ** จึงเป็นที่มาของการลงนามความร่วมมือระหว่างสองหน่วยงานในการขับเคลื่อนแผนงาน พ.ศ. ๒๕๖๐ – ๒๕๖๑ ในพิธีลงนามแผนงานความร่วมมือระหว่างกรมส่งเสริมและพัฒนาคุณภาพชีวิตคนพิการกับองค์การทุนเพื่อเด็กแห่งสหประชาชาติประจำประเทศไทย (UNICEF) **โดยมีจุดมุ่งหมายห้าด้านที่จะดำเนินการให้บรรลุผล ได้แก่** การจัดทำข้อมูลสถิติเด็กพิการ  การเข้าถึงสิทธิของเด็กพิการ การจัดทำมาตรฐานการคุ้มครองเด็กพิการ การตรวจสุขภาพเด็กพิการ และการเตรียมความพร้อมเด็กพิการเมื่อเข้าสู่ช่วงวัยรุ่น ทั้งนี้ **การดำเนินงานร่วมกันระหว่างหน่วยงานครั้งนี้ จะช่วยส่งเสริมให้ประเทศไทยดำเนินการพัฒนาคุณภาพชีวิตเด็กพิการอย่างเป็นรูปธรรม** และเป็นประโยชน์ต่อการจัดทำนโยบายและการปฏิบัติอย่างเป็นรูปธรรมที่ครอบคลุม ทั่วถึงและยั่งยืน

**“ผมหวังเป็นอย่างยิ่งว่า ความร่วมมือในครั้งนี้ จะช่วยขับเคลื่อนงานด้านเด็กพิการและปรับทัศนคติที่ดีต่อเด็กพิการและคนพิการ พร้อมรองรับการเปลี่ยนแปลงที่จะเกิดขึ้น** เพื่อให้ประเทศไทยมีแนวทางการคุ้มครองทางสังคมที่ยั่งยืนและตอบสนองต่อความต้องการของกลุ่มเป้าหมาย ผมขอขอบคุณองค์การยูนิเซฟอีกครั้งหนึ่งที่มีส่วนร่วมสนับสนุนการดำเนินงานเพื่อเด็กพิการ และหวังเป็นอย่างยิ่งว่าเราจะเป็นหุ้นส่วนการพัฒนาที่ดีต่อกันแบบนี้ตลอดไป” นายสมชาย กล่าวทิ้งท้าย (บ้านเมืองออนไลน์ ๑๗ เม.ย.๖๐)

**การไฟฟ้านครหลวง หนุนสมาคมกีฬาคนพิการ**

**** **การไฟฟ้านครหลวง ให้การสนับสนุนสมาคมกีฬาคนพิการ พัฒนาศักยภาพนักกีฬาคนพิการทีมชาติไทยในการแข่งขันกีฬาระดับนานาชาติ ๔ ปี ๑๒ ล้านบาท**

**นางเรวดี สุทธินุ่น รองผู้ว่าการ การไฟฟ้านครหลวง เป็นตัวเเทน มอบเงินจำนวน ๓ ล้านบาท ให้กับนายชูเกียรติ สิงห์สูง นายกสมาคมกีฬาคนพิการเเห่งประเทศไทย ในพระบรมราชูปถัมภ์** ที่การไฟฟ้านครหลวงสำนักงานใหญ่ เมื่อวันที่ ๑๙ เม.ย.เพื่อสนับสนุนค่าใช้จ่ายในการส่งเสริมและพัฒนาศักยภาพนักกีฬาคนพิการทีมชาติไทยในการแข่งขันกีฬาระดับนานาชาติ **โดยการไฟฟ้านครหลวงให้เงินสนับสนุนสมาคมกีฬาคนพิการฯต่อเนื่อง ๔ ปี** ปีละ ๓ ล้านบาท รวมทั้งสิ้น ๑๒ ล้านบาท

**นายชูเกียรติ นายกสมาคมกีฬาคนพิการฯ กล่าวว่า** ต้องขอบคุณการไฟฟ้านครหลวงที่มอบเงินสนับสนุนอย่างต่อเนื่อง โดยทางการไฟฟ้านครหลวง ให้การสนับสนุน สมาคมกีฬาคนพิการแห่งประเทศไทยฯ ปีละ ๓ล้านบาท เป็นระยะเวลา ๔ ปี รวมเป็นเงินทั้งสิ้น ๑๒ ล้านบาท เป็นการสนับสนุนต่อเนื่องเฟสที่ ๒ หลังจาก ๔ ปีที่ผ่านมา การไฟฟ้านครหลวง สนับสนุนสมาคมฯ เป็นเงิน ๑๐ ล้านบาท

**สำหรับงบประมาณดังกล่าว สมาคมกีฬาคนพิการแห่งประเทศไทยฯ จะนำมาพัฒนากิจกรรมต่างๆ ของสมาคมฯ ตั้งแต่เรื่องโครงการสร้างนักกีฬาระดับพื้นฐาน จนพัฒนานักกีฬาคนพิการสู่ความเป็นเลิศ** และภารกิจที่สำคัญสำหรับปี ๒๕๖๐ คือการเตรียมทีมนักกีฬาคนพิการ เพื่อเข้าร่วมการแข่งขันอาเชียนพาราเกมส์ ครั้งที่ ๙ ที่กรุงกัวลาลัมเปอร์ ประเทศมาเลเชีย ในวันที่ ๑๗-๒๓ ก.ย.**โดยสมาคมฯ ดูแล ๑๑ ชนิดกีฬาจาก ๑๕ ชนิดกีฬา ที่ประเทศไทยส่งนักกีฬาคนพิการเข้าร่วมการแข่งขัน ซึ่งได้ร่วมมือกับ สมาคมกีฬาคนพิการประเภทอื่นๆ** การกีฬาแห่งประเทศไทย และคณะกรรมการพาราลิมปิกแห่งประเทศไทย เพื่อเป้าหมายสูงสุดคือ เป็นเจ้าเหรียญทอง

**สำหรับกีฬาที่เป็นความหวังคือ** วีลแชร์เรซซิ่ง ว่ายน้ำ เทเบิลเทนนิส เป็นต้น **ต้องขอขอบคุณ การไฟฟ้านครหลวง เป็นอย่างยิ่ง ที่มองเห็นพร้อมมอบโอกาส และเห็นคุณค่าของการพัฒนากีฬาคนพิการในประเทศไทย สมาคมฯ จะนำเงินสนับสนุนดังกล่าวมาพัฒนาให้เกิดประโยชน์สูงสุดสำหรับกีฬาคนพิการในหลายๆมิติ** ให้คุ้มค่าทุกบาท ทุกสตางค์ ที่ให้การสนับสนุนมา ถือเป็นกำลังใจที่ดีให้กับนักกีฬาคนพิการ (คมชัดลึกออนไลน์ ๑๙ เม.ย.๖๐)

**สั่งแรงงานเช็คจ้างงานคนพิการหลังพบบรรจุจ้างเท็จเพื่อลดภาษี**

 "ประยุทธ์" สั่งกระทรวงแรงงานเช็คการจ้างงานผู้พิการให้เป็นจริง หลังพบบางที่บรรจุจ้างเท็จเพื่อลดหย่อนภาษี พ.อ.หญิงทักษดา สังขจันทร์ ผู้ช่วยโฆษกประจำสำนักนายกรัฐมนตรี กล่าวภายหลังการประชุมคณะรัฐมนตรี (ครม.) ว่า **นายกรัฐมนตรีได้เน้นย้ำกระทรวงแรงงานว่ามีบริษัทต่างๆที่จ้างงานของผู้พิการให้เข้าไปทำงาน แต่บางบริษัทได้มีการจ้างงานผู้พิการให้เข้าไปทำงานจริง แต่บางบริษัทมีการบรรจุชื่อของผู้พิการเฉยๆแต่ไม่ได้ให้ผู้พิการเหล่านั้นเข้าไปทำงานไม่ว่าจะเป็นการบรรจุชื่อผู้พิการเพื่อไปลดหย่อนภาษีเท่านั้น** โดยมีการเรียกร้องจากผู้พิการว่าพวกเขาอยากจะเข้าไปทำงานในบริษัทต่างๆเหล่านั้น ให้ได้เห็นว่า**ผู้พิการสามารถที่จะทำงานร่วมกับผู้อื่นได้ และอยู่ร่วมกับสังคมกับผู้อื่นได้** นายกฯจึงได้ขอให้กระทรวงแรงงานไปตรวจสอบเรื่องนี้และขอให้มีการจ้างงานผู้พิการจริง (bangkokbiznews.comออนไลน์ ๒๘ มี.ค.๖๐)

**“พิชิตฝัน..สู่ดวงดาว” อาร์สยามสานฝันคนพิการ**

**  **

**กิจกรรมเล็กๆ ที่สร้างความชุมชื่นในหัวใจให้แก่คนพิการทั่วประเทศ ในช่วงหลังสงกรานต์ที่ผ่านมา คือ การประกวดร้องเพลงรอบชิงชนะเลิศ โครงการ “พิชิตฝัน..สู่ดวงดาว” หรือ The Dream Star** ถนนสู่ความฝันของคนพิการทั้งประเทศ ที่ลานกิจกรรมชั้น ๓ ศูนย์การค้าเซ็นทรัลพลาซา รัตนาธิเบศร์

ที่ผ่านมา เราทราบกันดีว่า คนพิการบ้านเรามีความสามารถมากมาย ทั้งด้านการกีฬาในการแข่งขันเฟสปิคเกมระดับโลก เรามีแชมป์ประเภทต่างๆ ไม่น้อย เพียงแต่เป็นข่าวไม่มากเท่านักกีฬาปกติ **ส่วนเรื่องของดนตรี คนพิการมักจะถูกกีดกันหรือมองข้ามไป** เรามักจะเห็นคนพิการในการขับร้องเพลงตามสะพานลอย ตลาดนัด หรือไม่ก็ไปขอขึ้นร้องเพลงตามร้านอาหารต่างๆ โดยไม่มีค่าตัว ได้รางวัลจากแขกที่มาฟังเพลงจุนเจือชีวิต **จนกระทั่งมีโครงการนี้ ที่เปิดโอกาสให้ผู้พิการที่มีความสามารถในการร้องเพลงได้ก้าวมาเป็นศิลปินใหม่ในครอบครัว ค่ายอาร์สยามแบบจริงๆ จังๆ ซึ่งกรมส่งเสริมและพัฒนาคุณภาพชีวิตคนพิการ(พก.) กระทรวงการพัฒนาสังคมและความมั่นคงของมนุษย์ (พม.) จับมือกับ ค่ายอาร์สยาม ในเครือ บริษัท อาร์เอส จำกัด (มหาชน) ร่วมกันจัดขึ้น**

ผู้พิการจากทั่วประเทศที่ผ่านการคัดเลือกมา มีทั้งหมด ๒๔ คน ซึ่งมีทั้งหญิงชายหลายวัย เป็นผู้พิการทางสายตา ขาเป็นโปลิโอ กล้ามเนื้่ออ่อนแรง ผู้พิการขาขาดแขนขาด และออทิสติก ซึ่งทุกคนต่างแสดงความสามารถอย่างน่าประทับใจ ชนิดที่ว่า ชนะใจคนดูทุกคนกับความพยายามและพรสวรรค์ของผู้พิการทุกคน **รอบตัดสินชนะเลิศ คณะกรรมการ ได้แก่ เรืองยศ พิมพ์ทอง นักดนตรีเรียบเรียงเสียงประสานจากสมาคมนักแต่งเพลงแห่งประเทศไทย "เณร" ศุภชัย นิลวรรณ กรรมการผู้อำนวยการธุรกิจเพลง บริษัท อาร์เอส "แหม่ม" พัชริดา วัฒนา ที่ปรึกษาฝ่ายพัฒนาศิลปินบริษัท อาร์เอส และตัวแทนจากพก.และพม.อีก ๒ คน** โดยมี พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ เป็นประธาน มี "เบิ้ล" ปทุมราช กับ กระแต-กระต่าย อาร์สยาม รวมทั้ง ศิลปินพิการ หมิง ร้อยเสียง จากรายการ "เสียงสวรรค์ฯ” พร้อมด้วยศิลปินกลุ่มไม้เท้าขาว S๒S ที่พิการทางสายตา มาโชว์บนเวทีเพื่อเป็นกำลังใจให้แก่ผู้เข้าแข่งขันทุกคน

**ในช่วงที่จะประกาศผล เชื่อว่า ทั้งคนดูและกรรมการน่าจะลำบากใจไม่น้อย เพราะจะว่ากันจริงๆ ก็อยากให้หลายคนได้รับรางวัล เพียงแต่กติกาต้องมีผู้ชนะเลิศเพียงคนเดียว ซึ่งก็ได้แก่** สาวผู้พิการทางสายตา “ปุ้ย” สัมฤทธิ์ ทางประสิทธิ์ วัย ๓๗ ปี ที่ร้องเพลง “หงส์ฟ้า” ต้นฉบับโดย แอน มิตรชัย เธอได้รับเงินรางวัล ๕๐,๐๐๐ บาท พร้อมโล่รางวัลและจะได้ออกซิงเกิ้ลกับค่ายอาร์สยาม และยังพ่วงรางวัลขวัญใจมหาชน เงินรางวัล ๑๐,๐๐๐ บาท ซึ่งตอนที่ประกาศผลว่า เธอคือผู้ชนะเลิศ สาวปุ้ยชูมือดีใจและเปล่งเสียงเรียกตัวเองว่า “ปุ้ย อาร์สยาม” เลยทีเดียว ส่วนรองชนะเลิศได้รับเงิน ๓๐,๐๐๐ บาท และรางวัลชมเชย ๓ รางวัล รางวัลละ ๒๐,๐๐๐ บาท

**ขอแสดงความยินดี และเป็นกำลังใจแก่ผู้พิการผู้เข้าประกวดทุกคน อย่างน้อยก็ได้แสดงออกถึงศักยภาพและความสามารถอีกด้านหนึ่งสู่สังคมอย่างภาคภูมิใจ** เชื่อว่า ในแต่ละคนคงจะได้ฝึกฝนต่อยอดทางดนตรีที่มากขึ้น แม้จะไม่ได้ออกซิงเกิ้ลเป็นนักร้อง แต่การที่ผู้พิการได้เปล่งเสียงร้องเพลงด้วยใจรัก มันคือความสุขที่เกิดขึ้นทั้งจากผู้ร้องและผู้ได้ยินเสียงเพลงแล้ว (คมชัดลึกออนไลน์ ๒๒ เม.ย.๖๐)

**กกต.เตรียมทำคู่มือเลือกตั้งเพื่อคนพิการ**

 "กกต." เตรียมทำประชาพิจารณ์ผู้พิการ หวังยกระดับหน่วยเลือกตั้งไทยเป็นคู่มือต้นแบบสากล **นายสมชัย ศรีสุทธิยากร กรรมการการเลือกตั้ง ด้านบริหารกลาง เปิดเผยหลังการประชุมร่วมกับมูลนิธิเครือข่ายเพื่อการเลือกตั้ง(อันเฟรล) เพื่อหาแนวทางในการอำนวยความสะดวกให้กับผู้พิการ ผู้สูงอายุ โดยได้มีการแบ่งกลุ่มผู้พิการออกเป็น ๗ กลุ่ม** แบ่งเป็น ผู้พิการทางการมองเห็น ผู้พิการทางการได้ยิน ผู้พิการทางร่างกาย และผู้พิการทางจิตใจ สติปัญญาการเรียนรู้และออทิสติก ซึ่ง กกต.ให้ความสำคัญกับกลุ่มผู้พิการ ผู้สูงอายุที่จะใช้สิทธิ์ในการเลือกตั้งให้เท่าเทียมกับคนปกติ   
 **โดยแนวทางการอำนวยความสะดวกแก่กลุ่มคนเหล่านั้น กกต.เห็นว่าต้องแก้ไขกฎหมาย กฎระเบียบข้อบังคับ ใช้เทคโนโลยีทุกช่องทางในการเผยแพร่ข้อมูลข่าวสารให้เข้าถึงผู้พิการและผู้สูงอายุ พร้อมทั้งต้องปรับทัศนคติความเชื่อที่มีต่อผู้พิการ** อีกทั้งต้องมีการจัดเตรียมสถานที่จัดการเลือกตั้งในการอำนวยความสะดวกสำหรับผู้พิการในการออกไปใช้สิทธิ์ เช่นการออกแบบหน่วยเลือกตั้งที่มีความเป็นสากล มีทางลาดชันสำหรับผู้พิการ มีเทคโนโลยีที่เป็นการช่วยเหลือผู้พิการ เช่นอักษรเบรลล์ หรือหนังสือเสียง เป็นต้น **รวมถึงการเตรียมบุคลากรเพื่ออำนวยความสะดวก** เช่นมีกรรมการประจำหน่วยเลือกตั้งหรือเจ้าหน้าที่อำนวยความสะดวกอย่างเต็มที่ อบรมภาษามือที่จำเป็นให้กับเจ้าหน้าที่ประจำหน่วยเพื่อสื่อสารกับผู้ใช้สิทธิ์ รวมถึงปรับทัศนคติในการช่วยเหลือผู้พิการและผู้สูงอายุมากกว่าคนทั่วไปเพื่อไม่เป็นอุปสรรคในการเลือกตั้ง   
 **"กกต.จะจัดทำหนังสือคู่มือการจัดการเลือกตั้งสำหรับผู้พิการ ซึ่งจะมีการทำประชาพิจารณ์โดยจะเชิญตัวแทนผู้พิการทุกรูปแบบ ๑๐๐ คนมาแสดงความคิดเห็นเกี่ยวกับแนวทางการจัดการเลือกตั้งเพื่ออำนวยความสะดวกสำหรับผู้พิการ ในวันที่ ๓ พ.ค. นี้** ที่โรงแรมเซนทรา ศูนย์ราชการ แจ้งวัฒนะ ซึ่งคู่มือดังกล่าว กกต.จะจัดทำร่วมกับมูลธิอันเฟรลใช้เป็นต้นแบบในการเลือกตั้งในประเทศไทย และจะเป็นคู่มือเล่มแรกของโลกที่จะนำไปใช้สำหรับการจัดการเลือกตั้งสำหรับผู้พิการซึ่งจะจัดทำเป็นภาษาไทยและภาษาอังกฤษด้วย"นายสมชัยกล่าว   
 นายสมชัย กล่าวต่อว่า **สำหรับแนวทางในการจัดทำคู่มือจัดการเลือกตั้งอำนวยความสะดวกแก่ผู้พิการ เช่น** การจัดทำเวบไซต์ให้ข้อมูลระบบเสียงและสามารถปรับขนาดตัวอักษรและสีตัวอักษรได้ จัดสถานที่เลือกตั้งพิเศษสำหรับผู้พิการที่ลงชื่อไม่น้อยกว่า ๔๐ คนจากเดิมที่กำหนด ๑๐๐ คนต่อหน่วยเลือกตั้ง **รวมถึงเปิดโอกาสให้ผู้พิการเข้าร่วมเป็นอาสาสมัครสังเกตการณ์เลือกตั้งหรือร่วมเป็นกรรมการประจำหน่วยเลือกตั้ง** อย่างไรก็ตาม **ยอมรับว่าการดำเนินการดังกล่าวอาจจะส่งผลกระทบต่องบประมาณในการจัดการเลือกตั้งบ้าง แต่เรื่องนี้เป็นเรื่องสำคัญในการเปิดโอกาสให้กลุ่มคนเหล่านี้เข้ามามีสิทธิ์ในการเลือกตั้ง** ถือเป็นเรื่องที่ดี ถึงจะใช้งบประมาณมากกว่าเดิม แต่ถือเป็นเรื่องจำเป็นที่ต้องทำ คุ้มค่าในการที่จะดำเนินการเพื่อให้คนเหล่านี้เข้าถึงสิทธิเลือกตั้ง (กรุงเทพธุรกิจออนไลน์ ๒๐ เม.ย.๖๐)

**ศาลแพ่งนัดไต่สวนคำร้องคนพิการฟ้อง กทม.ละเมิด เรียก ๑.๔ ล้าน นัดฟังคำสั่ง ๑๘ พ.ค.**

 เมื่อวันที่ ๒๑ มีนาคม ที่ศาลแพ่ง ถนนรัชดาภิเษก **ศาลนัดไต่สวนคำร้องขอยื่นฟ้องคดีแบบกลุ่ม ในคดีหมายเลขดำ พ.๒๔๖/๒๕๖๐ ที่นายสุพรธรรม มงคลสวัสดิ์ อายุ ๕๐ ปี ผู้พิการนั่งรถวีลแชร์ซึ่งเป็นครูและเลขานุการโรงเรียนวัดมหาไถ่ เป็นผู้แทนกลุ่มคนพิการภาคีเครือข่ายขนส่งมวลชนทุกคนต้องขึ้นได้รวม ๙๘ คน เป็นโจทก์ ยื่นฟ้อง กรุงเทพมหานคร เป็นจำเลย เรื่องละเมิด เรียกค่าเสียหาย ๑,๔๔๐,๐๐๐ บาท ต่อคน** ซึ่งค่าเสียหายคำนวณจากการมีค่าใช้จ่ายในการเดินทาง การไม่ได้รับความสะดวกต่างๆ ที่คำนวณเป็นเงินวันละ ๑,๐๐๐ บาท นับตั้งแต่วันที่ ๒๑ มกราคม ๒๕๕๙ ที่ครบกำหนดต้องดำเนินการตามคำพิพากษาศาลปกครองสูงสุดที่สั่งให้ กรุงเทพมหานคร **จัดสร้างลิฟต์โดยสารอำนวยความสะดวกแก่ผู้พิการ ในสถานีรถไฟฟ้าบีทีเอส ( BTS) ให้ครบทั้ง ๒๓ สถานี** โดยนายสุภรธรรม ได้ยื่นฟ้องต่อศาลแพ่ง เมื่อวันที่ ๒๐ มกราคม ๒๕๖๐ ที่ผ่านมา  
 โดย**นายสนธิพงศ์ มงคลสวัสดิ์ ทนายความกลุ่มคนพิการฯ กล่าวภายหลังการไต่สวนว่า** วันนี้นำผู้พิการเข้าเบิกความ ๕ ปาก ขณะที่กรุงเทพมหานครขึ้นแถลงต่อศาลว่า คดีนี้ไม่ได้อยู่ในเขตอำนาจศาลแพ่ง แต่เป็นอำนาจของศาลปกครองจึงค้านว่า **เหตุที่มาฟ้องศาลแพ่งเนื่องจากกรุงเทพมหานครไม่ปฏิบัติตามคำพิพากษาของศาลแพ่งที่ให้จัดสร้างลิฟต์โดยสารทางขึ้นลงสถานีรถไฟฟ้าให้ครบตามคำพิพากษา โดยศาลเห็นว่าประเด็นเรื่องเขตอำนาจศาลควรส่งให้ศาลอุทธรณ์เป็นผู้พิจารณา** และนัดฟังคำสั่งทั้งสองประเด็นคือเรื่องเขตอำนาจศาลและการฟ้องคดีแบบกลุ่มได้หรือไม่ ในวันที่ ๑๘ พฤษภาคม นี้ เวลา ๐๙.๐๐ น. ผู้สื่อข่าวรายงานว่า ในวันนี้มีผู้พิการเดินทางมาฟังการพิจารณาเป็นจำนวนมาก (prachachat.netออนไลน์ ๒๑ มี.ค.๖๐)

**...คำพ่อสอน...**

**...คุณธรรมข้อหนึ่ง...**

ที่ยังมีอยู่อย่างบริบูรณ์ในจิตใจของคนไทยก็คือ... การให้

การให้นี้...ไม่ว่าจะให้สิ่งใด

แก่ผู้ใด โดยสถานใดก็ตาม

เป็นสิ่งที่พึงประสงค์อย่างยิ่ง

เพราะเป็นเครื่องประสานไมตรีอย่างสำคัญ

ระหว่างบุคคลกับบุคคลและให้สังคม

มีความมั่นคงเป็นปึกแผ่นด้วยสามัคคีธรรม

: พระราชดำรัส พระบาทสมเด็จพระปรมินทรมหาภูมิพลอดุลยเดช เนื่องในโอกาสวันขึ้นปีใหม่ ๓๑ ธันวาคม๒๕๔๕

**เชิญคนพิการสมัครงาน**

**บริษัท กาญจน์กนก พร๊อพเพอร์ตี้ จำกัด** ที่อยู่ ๘๘/๘ หมู่ที่ ๒ ต.หนองผึ้ง อ.สารภี จ.เชียงใหม่ **รับเจ้าหน้าที่ธุรการ ๓ อัตรา** รายละเอียดงาน นำข้อมูลด้านภาษี ภงด.๓, ภงด. ๕๓ ของบริษัทฯ เข้าระบบสรรพากร จัดเก็บใบเสร็จรับเงิน และลงรายละเอียดในโปรแกรม รับผิดชอบตั้งเบิกร้านค้า บันทึกรายละเอียดค่าโทรศัพท์ของบริษัทฯ ในโปรแกรม ตรวจสอบรายละเอียดเงินสำรองจ่าย ควบคุมเลขที่เช็คในใบสำคัญจ่าย คุณสมบัติ คนพิการด้านร่างกาย-เดินได้ เพศชาย/หญิง อายุ ๒๒ ปีขึ้นไป สวัสดิการ ประกันสังคม กองทุนเงินทดแทน ประกันอุบัติเหตุกลุ่ม ประกันสุขภาพกลุ่ม โบนัสประจำปี งานเลี้ยงปีใหม่ ของขวัญวันปีใหม่ **ติดต่อ...**คุณนัฐิณีย์ มณีวรรณ์ โทรศัพท์ ๐๙๓-๑๓๑๗๒๐๓, ๐๕๓-๓๒๕๘๙๙ อีเมล์ [recruitment@kkn.co.th](mailto:recruitment@kkn.co.th)

**บริษัท เจริญโภคภัณฑ์อาหาร จำกัด (มหาชน)** ที่อยู่ ศูนย์เอกสารกลาง ๘๐ ซอยจันทร์ ๒๘ (ซอยเดชา) ถนนจันทร์ แขวงทุ่งวัดดอน เขตสาทร กรุงเทพมหานคร **รับพนักงานทั่วไป ๑ อัตรา** รายละเอียดงาน ค้นหา จัดเก็บเอกสาร แฟ้มประวัติพนักงานที่ศูนย์เอกสารกลาง คุณสมบัติ พิการด้านร่างกาย หรือการได้ยิน เพศชาย/หญิง อายุ ๑๘-๓๕ ปี วุฒิ ม.๖ สวัสดิการ มีกองทุนประกันสังคม กองทุนเงินทดแทน ประกันอุบัติเหตุ วันหยุด วันลาตามกฎหมาย ฯลฯ **ติดต่อ...**นายณรงค์พล วงษ์มิตร โทรศัพท์ ๐๘๓-๗๕๘๑๘๘๘ อีเมล์ narongpol.w@cpf.co.th

**บริษัท กุลธรเคอร์บี้ จำกัด (มหาชน)** ที่อยู่ ๑๒๖ ซอยฉลองกรุง ๓๑ ถนนฉลองกรุง แขวงลำปาทิว เขตลาดกระบัง กรุงเทพมหานคร ๑๐๕๒๐ **รับพนักงานทั่วไป/คีย์ข้อมูล ๑ อัตรา** คุณสมบัติ คนพิการที่สามารถทำงานได้ เพศชาย/หญิง ไม่จำกัดวุฒิการศึกษา สวัสดิการ ค่าจ้างวันละ ๓๑๐ บาท   มีค่าเบี้ยมาทำงาน ๒๐ บาท/วัน  มีค่าเบี้ยขยัน ๔๐๐ – ๖๐๐ บาท/เดือน  มีชุดฟอร์มพนักงาน  รถรับส่ง  ข้าวฟรี **ติดต่อ...**โทรศัพท์ ๐๒-๓๒๖๐๘๓๑-๖ อีเมล์ siripa.j\_kkc@kulthorn.com

**บริษัท ทาวน์แอนด์คันทรี่สปอร์ตคลับ จำกัด (สนามกอล์ฟไทยคันทรี่คลับ)** ที่อยู่ ๘๘ หมู่ที่ ๑ ถนนบางนา-ตราด กม.๓๕.๕ ตำบลพิมพา อำเภอบางปะกง จังหวัดฉะเชิงเทรา ๒๔๑๓๐ **รับผู้ช่วยแม่บ้าน ๑ อัตรา** รายละเอียดงาน ช่วยแม่บ้านทำความสะอาดภายในหอพักพนักงาน และภายในสำนักงาน และงานอื่นๆ ตามมอบหมาย คุณสมบัติ คนพิการด้านร่างกาย-เดินได้ เพศชาย/หญิง อายุ ๒๐ ปีขึ้นไป วุฒิ ม.๓ ขึ้นไป สวัสดิการ มีห้องพัก ประกันสังคม ชุดฟอร์ม ประกันสุขภาพ ฯลฯ **ติดต่อ...**คุณสุภาวดี สุศิละ โทรศัพท์ ๐๓๘-๕๖๒๗๑๓ อีเมล์ supawdee@thaicountryclub.com

**บริษัท ภัทรรักษา จำกัด** ที่อยู่ ๙๐ ชั้น ๓ ห้อง ๔แอล ฟิฟตี้ฟิฟท์ พลาซ่า ทองหล่อ๒ สุขุมวิท๕๕ คลองตันเหนือ วัฒนา กทม.๑๐๑๑๐ **รับเจ้าหน้าที่คีย์ข้อมูล ๑ อัตรา** รายละเอียดงาน คีย์ข้อมูล รับโทรศัพท์ให้ข้อมูลความรู้เบื้องต้น ประสานงานแต่ละแผนก คุณสมบัติ คนพิการด้านร่างกาย เพศหญิง อายุ ๒๐-๓๐ ปี คีย์ข้อมูลทั่วไปได้ ใช้โปรแกรมคอมพิวเตอร์พื้นฐานได้ สามารถปรับตัวได้ดี มีมนุษยสัมพันธ์ดี สวัสดิการ ประกันสังคม ชุดฟอร์มบริษัท ฯลฯ **ติดต่อ...**คุณพิชามญชุ์ โทรศัพท์ ๐๒-๓๘๑-๔๓๓๖ อีเมล์ [tallcando@hotmail.com](mailto:tallcando@hotmail.com)

**บริษัท ซัมมิท แคปิตอล ลิสซิ่ง จำกัด** ที่อยู่ ๙๖๘ อาคารือื้อ จือ เหลียง ชั้น ๑๐ ถนนพระราม ๔ แขวงสีลม เขตบางรัก กรุงเทพมหานคร ๑๐๕๐๐ **รับเจ้าหน้าที่ธุรการทั่วไป ๑ อัตรา** รายละเอียดงาน จัดทำเอกสารภายในฝ่ายงาน ตอบปัญหา ประสานงานกับหน่วยงานที่เกี่ยวข้องในการดำเนินงาน งานอื่นๆตามที่ได้รับมอบหมาย คุณสมบัติ คนพิการด้านร่างกาย เพศชาย/หญิง อายุ ๒๒-๒๘ ปี วุฒิปริญญาตรี มีประสบการณ์ในสายงานธุรการ หรือประสานงานทั่วไป สามารถใช้คอมพิวเตอร์และโปรแกรม Misrosoft Office ได้เป็นอย่างดี

สวัสดิการ ค่ารักษาพยาบาลผู้ป่วยใน-นอก ค่าประกันชีวิต ประกันอุบัติเหตุ ตรวจสุขภาพประจำปี ประกันสังคม เงินช่วยเหลือต่างๆ ชุดฟอร์มพนักงาน โบนัส กองทุนสำรองเลี้ยงชีพ **ติดต่อ...**คุณรวีพันธ์ โทรศัพท์ ๐๒-๑๐๗๒๒๒๒ ต่อ ๕๐๐๔, ๕๐๐๕ อีเมล์ scal\_49@trustmail.jobthai.com

**บริษัท อิออน แฟนตาซี (ไทยแลนด์) จำกัด** ที่อยู่ ๗๘ ถนนแจ้งวัฒนะ แขวงอนุสาวรีย์ เขตบางเขน กรุงเทพมหานคร ๑๐๒๒๐ **รับพนักงานบริการประจำสาขา ๕ อัตรา** รายละเอียดงาน ดูแลลูกค้าที่มาใช้บริการภายในสวนสนุก จัดเก็บอุปกรณ์ ทำความสะอาด และเตรียมเปิดสาขา จัดกิจกรรมสันทนาการและการละเล่นกับเด็กๆ งานอื่นๆ ตามที่ได้รับมอบหมาย คุณสมบัติ คนพิการที่ช่วยเหลือตนเองได้ เพศหญิง อายุ ๑๘-๓๕ ปี ไม่จำกัดวุฒิการศึกษา มีทัศนคติที่ดี ซื่อสัตย์ ขยัน และรักงานบริการ ยินดีรับนักศึกษาจบใหม่ สวัสดิการ ประกันสังคม ปรับเงินเดือนประจำปี โบนัสตามผลประกอบการ เงินช่วยเหลือกรณีต่างๆ เบี้ยเลี้ยง เบี้ยขยัน ค่าล่วงเวลา ชุดยูนอฟอร์ม ฯลฯ **ติดต่อ...**คุณมนัสนันท์ ธนูทอง โทรศัพท์ ๐๒-๕๒๑๙๐๓๕, ๐๘๗-๐๑๑๑๔๓๙, ๐๙๒-๒๒๔๕๗๓๒อีเมล์ hraeonfantasy\_79@trustmail.jobthai.com

**บริษัท คอสโม กรุ๊ป จำกัด (มหาชน) และบริษัทในเครือ** ที่อยู่ ๒๐ ซอยสุขุมวิท ๙๗/๑ ถนนสุขุมวิท แขวงบางจาก เขตพระโขนง กรุงเทพมหานคร ๑๐๒๖๐ **รับพนักงานฝ่ายผลิต จำนวน ๑๐๐ อัตรา** รายละเอียดงาน ผลิตกล่องบรรจุภัณฑ์ และชิ้นส่วนนาฬิกา คุณสมบัติ คนพิการที่สามารถปฏิบัติงานได้ เพศชาย/วุฒิการศึกษาระดับประถม-มัธยมขึ้นไป มีความรับผิดชอบ ขยัน และอดทน สายตาปกติ สวัสดิการ โบนัส เงินขึ้นประจำปี เบี้ยขยันรายปี ค่ารักษาพยาบาล ค่าเดินทาง ชุดฟอร์ม เงินช่วยหลือในกรณีต่างๆ รถรับ-ส่ง อื่นๆ ตามที่กฎหมายกำหนด **ติดต่อ...**คุณรัชนี โทรศัพท์ ๐๒-๓๑๑-๒๑๓๑ (สำนักงานใหญ่), ๐๒-๓๑๖๐๑๘๒-๓ (สำนักงานบางพลี) อีเมล์ cosmo14\_17@trusmail.jobthai.com

**บริษัท กิติธัญ จำกัด** ที่อยู่ ๑๗๕-๑๗๗ ซอยพระยาดำรง ถนนสว่าง แขวงพฤฒาราม กรุงเทพมหานคร ๑๐๕๐๐ **รับพนักงานคลังสินค้า ๒ อัตรา** รายละเอียดงาน ตรวจนับสินค้า ยกสินค้า จัดเรียงสินค้า ทำงานประจำสำนักงานใหญ่ เขตบางรัก กรุงเทพมหานคร คุณสมบัติ คนพิการทางการได้ยินหรือสื่อความหมาย เพศชาย/หญิง อายุ ๒๐-๓๕ ปี วุฒิ ม.๓-ปวช. รักงานบริการ สุขภาพร่างกายแข็งแรง สวัสดิการ ค่าคอมมิชชั่น ค่าล่วงเวลา ชุดยูนิฟอร์ม วันหยุดประเพณี ปรับเงินเดือนประจำปี โบนัส กองทุนประกันสังคม ฯลฯ **ติดต่อ...**คุณพิเชษฐ์ สอนศิริ โทรศัพท์ ๐๒-๓๘๑๒๓๖-๔๐ ต่อ ๑๕, ๒๙, ๓๐ อีเมล์ hr@kititan.co.th

**บริษัท โปรเฟสชันแนลวัน จำกัด** ที่อยู่ ๓๘๘ อาคารIBM ชั้น ๑๖ ถนนพหลโยธิน สามเสนใน พญาไท กทม. ๑๐๔๐๐ **รับเจ้าหน้าที่ธุรการ ๑ อัตรา** รายละเอียดงาน โทรศัพท์ติดต่อประสานงาน ติดตาม / ตรวจสอบเอกสาร คำนวณค่าล่วงเวลา จัดทำเอกสาร / รายงาน ตามที่ได้รับมอบหมาย คุณสมบัติ คนพิการทางด้านร่างกาย-เดินได้ เพศชาย/หญิง อายุ ๒๐-๓๕ ปี วุฒิ ม.๖ มีความขยัน อดทน มีทักษะการสื่อสาร สวัสดิการ ประกันสังคม ประกันสุขภาพ ประกันอุบัติเหตุ ตรวจสุขภาพประจำปี วันหยุดวันลาตามกฏหมายกำหนด โบนัส **ติดต่อ...**คุณพงศกร สงฆ์สุวรรณ โทรศัพท์ ๐๒-๖๑๙๒๑๖๑ แฟกซ์ ๐๒-๖๑๙๒๑๖๐ อีเมล์ [phongsakorn@professional-one.com](mailto:phongsakorn@professional-one.com)

**บริษัท** **เอาท์ซอร์สซิ่ง แฟคทอรี่ จำกัด** ที่อยู่ ๘๐/๑๙-๒๐ ป.ธนาทาวเวอร์ เอ(ชั้น๑) ซอยลาดพร้าว ๕๘/๑ ถนนลาดพร้าว แขวง/เขต วังทองหลาง กรุงเทพมหานคร ๑๐๓๑๐ **รับพนักงานส่งเอกสาร ๑ อัตรา** รายละเอียดงาน ขับรถมอไซด์ส่งเอกสาร รู้เส้นทางในกรุงเทพและปริมณฑลเป็นอย่างดี คุณสมบัติ คนพิการด้านร่างกาย เพศชาย อายุ ๒๐ – ๓๕ ปี วุฒิ ม.๓ ขึ้นไป มีปิยะวาจา พูดจาสุภาพ เรียบร้อย มีมารยาท เป็นคนดี มีผู้ค้ำประกัน (เมื่อเริ่มงาน) มีประสบการณ์ในสายงาน ๒ ปี ขึ้นไป **ติดต่อ...**ฝ่ายทรัพยากรบุคคล โทรศัพท์ ๐๒-๙๓๓๖๒๐๐ หรือ ๐๘๘-๗๕๘๔๓๕๐ หรือ ๐๙๙-๐๑๔๕๖๖๘ แฟกซ์ ๐๒-๙๓๓๖๒๐๕ เว็บไซต์ [http://www.OutsourcingFactory.co.th](http://www.outsourcingfactory.co.th/)

**บริษัท ยำแซ่บ จำกัด** ที่อยู่ ๘๗๘/๔๓ ซอยจรัญสนิทวงศ์ ๑๓ ถนนจรัญสนิทวงศ์ แขวงวัดท่าพระ เขตบางกอกใหญ่ จังหวัดกรุงเทพมหานคร ๑๐๖๐๐ **รับพนักงานบริการ ๑ อัตรา** คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๑๘-๓๕ ปี วุฒิ ม.๖ - ปวส. ยินดีรับนักศึกษาจบใหม่ มีความอดทนสูง ขยัน ซื่อสัตย์สุจริตในหน้าที่ **ติดต่อ...**โทรศัพท์ ๐๘๓-๘๘๕๕๙๖๘, ๐๒-๔๙๗๖๖๘๘ แฟกซ์ ๐๒-๔๙๗๖๖๘๙

**บริษัท ดรีมทอย จำกัด** ที่อยู่ ๓๓๕/๒๐ ถนนศรีนครินทร์ แขวงหนองบอน เขตประเวศ กรุงเทพมหานคร ๑๐๒๕๐ **รับเจ้าหน้าที่ธุรการขาย ๑ อัตรา** รายละเอียดงาน จัดเตรียมเอกสารและจัดเก็บเอกสาร ประสานงานกับฝ่ายที่เกี่ยวข้อง พิมพ์เอกสาร คีย์ข้อมูลฝ่ายขาย และอื่นๆที่ได้รับมอบหมาย คุณสมบัติ คนพิการด้านร่างกาย-เดินได้ เพศชาย/หญิง อายุ ๒๑ ปีขึ้นไป วุฒิ ปวส.ขึ้นไป สามารถใช้คอมพิวเตอร์ได้เบื้องต้น สวัสดิการ เงินประจำตำแหน่ง, ค่าล่วงเวลา,โบนัส, วันหยุดพักผ่อนประจำปี, ประกันสังคม สำหรับพนักงานขายมีเพิ่มเบี้ยขยัน, เบี้ยประชุม, ค่ารถหน่วยแทน, ค่าอายุงาน, ค่าคอมมิชชั่น **ติดต่อ...**คุณอาภาวรรณ สิงห์แก้ว โทรศัพท์ ๐๘๕-๙๐๐-๓๒๒๗ แฟกซ์ ๐๒-๓๖๖-๐๔๖๘ **Website** <http://www.dreamtoy.co.th>

**คนพิการต้องการทำงาน**

**นายอุทัย รัตนชมภู** อายุ ๓๑ ปี **วุฒิ ม.**๖ พิการร่างกาย-ใช้เก้าอี้เข็น **ต้องการงานทางด้านธุรการ ประสานงาน หรืองานทั่วไปตามความเหมาะสม** สามารถใช้โปรแกรม Microsoft Office, illustrator, Photoshop ได้ **ติดต่อ…**โทรศัพท์ ๐๙๙-๑๓๐๙๙๓๕ หรือ อีเมล์ [pom090758@gmail.com](mailto:pom090758@gmail.com)

**นางสาวจิตรลดา ทองนพเก้า** อายุ ๒๘ ปี **วุฒิ ม.๓** พิการร่างกาย-เดินได้ **ต้องการทำงานทางด้านคอมพิวเตอร์ เอกสารคีย์ข้อมูล หรืองานทั่วไปตามความเหมาะสม มีที่พักให้ ติดต่อ…**โทรศัพท์ ๐๖๒-๕๒๘๔๖๑๓

**นางสาวอธิชา อาปณิกานนท์** อายุ ๓๐ ปี **วุฒิ** ปวช. พิการทางการสื่อความหมาย (พูดไม่ชัด) **ต้องการงานทางด้านพนักงานงานฝ่ายผลิต คลังสินค้า หรืองานด้านอื่นๆ ในเขตพื้นที่นครราชสีมา** **ติดต่อ…**โทรศัพท์ ๐๘๘-๔๖๘๘๖๙๕ หรือ อีเมล์ por\_aticha@outlook.co.th

**นางสาวกาญจนา เตชนันท์** อายุ ๒๔ ปี **วุฒิ** ปวส. พิการทางการได้ยิน (หูหนวกทั้ง ๒ ข้าง) **ต้องการงานด้านบัญชี และการเงิน หรืองานอื่นๆ ตามความเหมาะสม พื้นที่ชลบุรี** **ติดต่อ…**โทรศัพท์ ๐๙๑-๗๔๓๓๑๔๔ หรือ อีเมล์ rita\_slytherin@hotmail.com

**นางสาวพัชรินทร์ ธรรมศีล** อายุ ๒๕ ปี **วุฒิ** ม.๓ และ ฝึกวิชาชีพคนพิการ ศูนย์ฟื้นฟูคนพิการ จ.หนองคาย พิการร่างกาย-นั่งวีลแชร์ **ต้องการงานทั่วไป งานคอมพิวเตอร์ อยู่ในเขตพื้นที่พัทยา** สามารถช่วยเหลือตนเองได้ดี จำเป็นต้องมีสิ่งอำนวยความสะดวกสำหรับความพิการ ความสามารถ/ทักษะ สามารถใช้คอมพิวเตอร์ได้ดี **ติดต่อ…**โทรศัพท์ ๐๘๘-๓๒๓๓๐๕๖

**นายสมควร สรีชัยมูล** อายุ ๔๓ ปี **วุฒิ** ม.๓ พิการทางการเคลื่อนไหว-เดินได้ (ไม่สามารถยกของหนักได้) **ต้องการงานทั่วไปที่เหมาะสมกับความพิการ** ความสามารถ/ทักษะ มีประสบการณ์การอ่านแปลน สำหรับติดตั้งเครน **ติดต่อ…**โทรศัพท์ ๐๖๒-๑๔๙๔๙๓๔

**นายอรรถพล จินเขตกิจ** อายุ ๓๔ ปี **วุฒิ** ป.๖ พิการทางการเคลื่อนไหว-เดินได้ (มือด้านขวาใช้งานได้น้อย) **ต้องการงานทั่วไปหรืองานตามความเหมาะสม** **ติดต่อ…**โทรศัพท์ ๐๖๔-๙๕๒๘๔๐๔

**นายณัฐพร มุขุต** อายุ ๔๓ ปี **วุฒิ**ปริญญาตรี พิการทางด้านการเคลื่อนไหว (ซีกขวา) เดินได้ **ต้องการงานในหน่วยงานราชการ ภายในเขตพื้นที่สุพรรณบุรี** มีประสบการณ์การทำงานธุรการ พนักงานฝ่ายผลิต **ติดต่อ…**โทรศัพท์ ๐๘๗-๑๑๓๕๓๔๔

**จิตอาสา! พะเยาตั้ง “ศูนย์ฮอมฮักช่วยเหลือผู้ป่วย-พิการ-ผู้สูงอายุ” บริการฟรี**

 ****

พะเยา - **ชมรมผู้สูงอายุผู้พิการและ อสม.ตั้ง “ศูนย์ฮอมฮักช่วยเหลือผู้ป่วย พิการและผู้สูงอายุ” ฟรี ทำด้วยใจนำร่องแห่งแรกของจังหวัด** นางภัทธ์วรันฐ์ อินทะเขื่อน พยาบาลวิชาชีพ รพ.สต.ท่าวังทอง กล่าวว่า **ศูนย์ฮอมฮักเกิดขึ้นจากการรวมตัวของผู้สูงอายุ ผู้พิการ และ อสม.ซึ่งได้รับการสนับสนุนจาก อบจ.พะเยา เทศบาลตำบลท่าวังทองรพ.พะเยาเพื่อให้การช่วยเหลือผู้ป่วยติดเตียงผู้พิการตลอดจนคนป่วยที่เป็นอัมพฤกษ์อัมพาตครึ่งซีก** โดยทางศูนย์ฮอมฮัก ตำบลท่าวังทอง เป็นหนึ่งในการนำร่องของศูนย์ฮอมฮักในจังหวัดพะเยา ถือเป็นศูนย์ที่มีความพร้อมของชุมชนที่เปิดให้บริการถือว่าเป็นการ่วมแรงร่วมใจของผู้สูงอายุ, ผู้พิการ และอสม. ตลอดจนชุมชนตำบลท่าวังทอง ร่วมกันทุกฝ่ายจน**เป็นศูนย์นำร่องแห่งแรกของจังหวัดพะเยาที่มีการช่วยเหลือดูแลผู้พิการผู้ป่วยติดเตียงผู้สูงอายุโดยการออกเยี่ยมตามบ้านพร้อมกับมอบอุปกรณ์ให้การดูแลผู้ป่วย** นอกจากนั้นก็เป็นการช่วยเหลือฟื้นฟูร่างกายจากความพิการทำกายภาพบำบัดร่างกายให้มีความรู้สึกที่ดีขึ้น ทางศูนย์ฮอมฮักเปิดให้บริการทุกวันราชการโดยไม่คิดค่าใช้จ่ายแต่อย่างใดและยังให้บริการผู้ป่วยทุกพื้นที่อีกด้วย  
 **นายทวีป วันตุนัด ประธานชมรมผู้พิการจังหวัดพะเยา กล่าวว่า** ได้ร่วมกับประธานชมรมผู้สูงอายุ, ผู้พิการ และอสม.ในตำบลท่าวังทอง จัดตั้งศูนย์ฮอมฮักขึ้นมานำร่อง ๑ ใน ๗ แห่งของจังหวัดพะเยา เพื่อช่วยเหลือผู้ป่วยติดเตียงผู้พิการที่ช่วยเหลือตัวเองไม่ได้ ตลอดจนผู้สูงอายุที่อยู่บ้าน โดยจะออกไปเยี่ยมเยียนพร้อมกับมอบสิ่งของเครื่องใช้ให้กับผู้ป่วย โดยตำบลท่าวังทองมีผู้พิการกว่า ๒,๐๐๐ ราย และผู้ป่วยติดเตียงร่วม ๑๐๐ ราย ซึ่ง**ศูนย์ฮอมฮักจะมีเจ้าหน้าที่ให้การฟื้นฟูร่างกายผู้ป่วย, ผู้พิการ และตรวจสุขภาพร่างกายโดยมีทีมแพทย์จาก รพ.พะเยา และ รพ.สต.ท่าวังทอง มาดูแลตรวจรักษาร่วมด้วยทุกวัน** โดยแต่ละวันจะมีผู้ป่วย ผู้พิการตลอดจนผู้สูงอายุ และคนทั่วไปมาขอรับการตรวจและฟื้นฟูร่างกายวันละไม่ต่ำกว่า ๑๐ ราย แทบทุกวัน  (manager.co.thออนไลน์/มูลนิธิพัฒนาคนพิการไทย ๒๔ มี.ค.๖๐)

**ครั้งแรกของโลก! เกาหลีใต้เตรียมออกพาสปอร์ต "อักษรเบลล์" อำนวยความสะดวกแก่ผู้พิการทางสายตา**

**สำนักข่าวยอนฮับรายงานว่า กระทรวงการต่างประเทศเกาหลีใต้เตรียมออกหนังสือเดินทางอักษรเบลล์ในเดือนนี้ เพื่ออำนวยความสะดวกแก่ผู้ที่บกพร่องทางสายตาในการเดินทางไปต่างประเทศกระทรวงต่างประเทศระบุว่า** จะเริ่มให้บริการหนังสือเดินทางอักษรเบรลล์ตั้งแว่วันที่ ๒๐ เมษายนเป็นต้นไป ที่สำนักงานบริการหนังสือเดินทางในประเทศ๒๔๐แห่งและต่างประเทศ๑๗๐แห่ง   
 ทั้งนี้**ข้อมูลต่างๆ ไม่ว่าจะเป็น ชื่อ นามสกุล หมายเลขหนังสือเดินทางรวมถึงวันที่ออก และหมดอายุของหนังสือเดินทางจะอยู่ในรูปแบบสติ๊กเกอร์อักษรเบรลล์** ซึ่งจะแนบอยู่ด้านหลังของหน้าแรก กระทรวงการต่างประเทศยังระบุอีกว่าการออกหนังสือเดินทางอักษรเบลล์ในครั้งนี้ถือเป็นครั้งแรกของโลกอีกด้วย  
 "**เราคาดหวังว่าการทำหนังสือเดินทางอักษรเบลล์จะช่วยอำนวยความสะดวกอย่างมีนัยยะสำคัญให้กับผู้ที่พกพร่องทางสายตาได้** หลังจากที่พวกเขาเหล่านี้ต้องเผชิญกับปัญหาในการจองตั๋วเครื่องบิน และที่พัก เนื่องจากความยากลำบากในการยืนยันตัวตนของหนังสือเดินทาง (ประชาชาติธุรกิจออนไลน์/มูลนิธิพัฒนาคนพิการไทย ๑๐ เม.ย.๖๐)



มูลนิธิพัฒนาคนพิการไทย   
 เลขที่ ๒๓ ชั้น ๒ ถ.วิสุทธิกษัตริย์ แขวงบางขุนพรหม เขตพระนคร กทม. ๑๐๒๐๐

โทร. ๐ ๒๒๘๑ ๙๒๘๐ โทรสาร ๐ ๒๒๘๑ ๙๒๗๐

http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ